,אמאל איז געווען', ארטיקל מיט בילדער; ,דער קאנאדער אדלער': ,מלחמה צווישן עסטרייך און סערביע זייער נאענט' (1914).\n,נעכטיקע באריכטן פון 'היינט'': ,דער אונטערוואסער-קריג'; ,צי וועט ווילסאן דערקלערן קריג?' (1917); ,דער איינדורק פון לאיד דזשארזש'ס; דערקלערונג' (פון דער ערשטער וועלט-מלמה) (1916); ,די איבערקערעניש אין רוסלאנד' (1918); ,דער רעגענטן-ראט צום פוילישן פאלק' (1918);\n,די פארבינדונג פון די ארמייען' (פון דער ערשטער וועלט-מלחמה) (1918); ,אידישע געלטער באנוצט פאר אנטיסעמיטישע צוועקן' (1922);\n,די אימיגראציע קיין אמעריקע' (1922); ,ווייננאכט-ווענדונג פון קארדינאל קאקאווסקי...' (1922); ,די וואלוטע-מהומה און די רעגירונג';\n,מוסאליני'ס טאכטער זאל ווערן די קינפטיקע קעניגן פון איטאליע' (1926); ,לאדזש, די שטאט פון גרויס דירות-הונגער, בויט זיך' (1928);\n,דער קאטאסטראפאלער קראך אויף דער ניו-יארקער בערזע' (1929); ,די פרעזידענט-וואלן אין אמעריקע (1932);\n,בערדיטשעוו וויל נישט רעדן קיין אידיש'; ,גרויסע דערפינדונגען פון א אידישן געלערנטן' (1932); ,דער אורטייל אין לייפציגער פראצעס' (1933);\n,מארשאל פילסודסקי געשטארבן'; ,קאנטער-רעוואלוציע אין שפאניע'; ,נאנקין געפאלן'; ,היטלער אקופירט עסטרייך'; ,דער סוף פון טשעכיע';\n,שווערע אויטא-קאטאסטראפע' (1939); ,וויץ-בילדער'; ,בערזע-ידיעות' (1927); ,נעכטיקע רעקאלמעס פון 'היינט'';\n,די יידישע פרעסע אין אלע לענדער'; ,די יידישע פרעסע, וואס איז אמאל געווען', ד"ר אוצר א.מ. נאמאסט\nאין דער נייער סעקציע דרוקן מיר איבער די באריכטן, ארטיקלען און אנאנסן פון יידישע צייטשריפטן, וואס זיינען שוין לאנג צוריק אוועק אין דער אייביקייט. די ווארשעווער טאג-בלעטער ,היינט' און ,דער מאמענט' זיינען געווען די פאפולערסטע, פרעסטיזשפולסטע צייטונגען אין אייראפע. זייער קוואליטעט איז געווען זייער הויך און די בעסטע זשורנאליסטן און בעלעטריסטן האבן פארעפנטלעכט זייערע ווערק אין אט-די פובליקאציעס.\nמיר האבן אויסגעבעסערט ווי צום ווייניקסטן די באריכטן, כדי די לייענער זאלן זיי לייענען אזוי ווי זיי זיינען געשטאנען געשריבן אינעם אריגינאל. די נעכטיקע ארטאגראפיע האבן מיר אבער געענדערט אויף דער היינטיקער, כדי די יינגערע דורות זאלן לעזן מיט גרינגקייט אט-די זשורנאליסטישע ווערק.\nלאמיר זיך גיין שפאצירן אין דער פארגאנגענהייט און זען די יידישע פרעסע, וואס האט אמאל געבליט און געגליט אין מזרח-אייראפע. אמאל איז געווען א וועלט!\nצווישן די רעדאקציע-מיטארבעטער האט זיך געפירט אן אינטערעסאנטער וויכוח וועגן דעם ,אלגעמיינעם צייטונגס-לשון' אין די אמאליקע יידישע פובליקאציעס איבער מזרח-אייראפע. ד"ר נאמאסט האט דערקלערט, אז די אלע צייטשריפטן אין די אלע לענדער האבן אויסגענוצט דעם זעלבן שרייב-סטיל און שפראך. ד"ר רחמיאל פישביין האט צוזאמען מיטן הויפט-רעדאקטאר מסכים געווען מיט ד"ר נאמאסט. צבי הירש סארקין איז ניט געווען איינפארשטאנען, ארויסזאגנדיק, אז ס'איז אוממעגלעך אפצורייניקן די ארטיקע שפראך פון אלע לאקאליזמען און זשארגאן.\nחבר סארקין האט זיך אויסגעטענהט, אז אין דער בריטישער פרעסע שרייבט מען א ביסל אנדערש פון דער אמעריקאנער פרעסע און ס'איז לייכט צו דערקענען דעם אונטערשיד. ער האט צוגעגעבן, אז אין יעדן לאנד וואלט דאס לשון אין יעדער צייטשריפט געווען באשאטן מיט לאקאליזמען און ארטיקע זשארגאן-ווערטער. ער האט באטאנט, אז א רעדאקטאר אין בוקארעשט וואלט זיך ניט געפרעגט ווי אזוי מ'שרייבט אין ווארשע אדער וועלכע ווערטער זיינען כשר לויטן אלגעמיינעם צייטונגס-סטיל.\nד"ר נאמאסט האט אים ווידערשפאכן און דערקלערט, אז ווען מ'לייענט די אמאליקע פובליקאציעס פון די פארשידענע לענדער, זעט מען, אז די שפראך איז די זעלבע, אז די צייטונגס-לייט האבן פארזוכט, און צום מערסטן טייל געהאט דערפאלג, זיך צו האלטן ביי אן אלגעמיין לשון אן שום זשארגאן און אן קיין לאקאליזמען. (15 יוני 2012)\nעטלעכע מיטארבעטער פארשן די נומערן פונעם ווארשעווער ,היינט' און ,מאמענט'. בנוגע זייערע פארשונגען האבן מיר לעצטנס ארומגערעדט דאס אלגעמיינע צייטונגס-לשון אין די אמאליקע יידישע פובליקאציעס אין מזרח-אייראפע. די אלע צייטשריפטן האבן באנוצט איין סטאנדארדנע שפראך און זיך באמיט אפצורייניקן דאס לשון פון זשארגאן און לאקאליזמען.\nאיין ביישפיל פון א ריינעם יידיש, וואס קומט אויפן געדאנק איז: ,אין דער קאנדיטעריי באשטעלט מען אייז-קרעם מיט קאנפעקטן'; אזוי האבן זיך די זשורנאליסטן געסטארעט צו שרייבן טראץ דעם, וואס מען האט געזאגט אין פוילן ,אין דער צוקערניע באשטעלט מען לאדיס מיט צוקערקעס' און אין רוסלאנד ,אין דער קאנדיטערסקע באשטעלט מען קאנפעקטעס מיט מאראזשענע'.\nדער כלל בנוגע נייעס-באריכטן איז געווען קורצע, קלארע זאצן און יידישע ווערטער פון א דייטשער אפשטאמונג אנשטאט העברעאישע. ארטיקלען האט מען געמעגט באשפרענקלען מיט לשון-קודש. (8 יוני 2012)\nפון ,דער קאנאדער אדלער':\nדא דרוקן מיר איבער די ערשטע זייט פון 22סטן יולי 1914.\nדער וויכטיקסטער באריכט אויף דער הויפט-זייט איז, פארשטייט-זיך, וועגן דעם קריג צווישן עסטרייך און סערביע. קיינער האט זיך קיינמאל דעמאלט ניט פארגעשטעלט, אז אזא מלחמה זאל פארמישן די וועלט אין אזא פארשלעפטן, מיליטערישן באלאגאן.\nמלחמה צווישן עסטרייך און סערביע זייער נאענט\nאונטערזוכונג צייט, דאס סערביע איז געווען פארמישט אין דעם אטענטאט אויף פראנץ פערדינאנד און זיין פרוי. - עסטרייך פירט אונטערהאנדלונגען מיט טערקיי און בולגאריען. - פאניק אויף בערלינער און ווינער בערזעס צוליב דער מעגלעכקייט פון מלחמה.\nעסטרייכישע צייטונגען באהויפטן, דאס פון דער אונטערזוכונג, וואס די עסטרייכישע רעגירונג האט געמאכט וועגן דער דערמארדונג פון טראן-פאלגער פראנץ יאזעף און זיין פרוי אין סאראיעווא, די הויפטשטאט פון באסניע, צייגט, דאס סערביע איז געווען אם-ווייניקסטנס אומדירעקט פארמישט אין דעם אטענטאט. די עסטרייכישע רעגירונג וועט דעריבער פאדערן א שטרענגן דין-וחשבון פון סערביע.\nא פראמינענטע צייטונג אין קראקוי דערקלערט, דאס עסטרייך איז אנטשלאסן אויסצונוצן די געלעגנהייט צו ,סעטלען'* אין איר טובה וועגן די סערבישע און אלבאנעזישע פראגן. צוליב דיזן צוועק פירט שוין עסטרייך אן געהיימע אונטערהאנדלונגען מיט טערקיי און בולגאריע.\nאויף די בערזעס אין בערלין און ווין איז נעכטן געווען א פאניק. אקציעס זענען שטארק געפאלן צוליב די קלאנגען וועגן דער מעגלעכקייט פון א מלחמה צווישן עסטרייך און סערביע.\nנעכטיקע באריכטן פון אמאליקן ,היינט'\nדער איינדרוק פון לאיד דזשארזש'ס דערקלערונג\n20 דעצעמבער 1916\nפרעמיער לאיד דזשארזש\nוועגן דעם ענטפער פון לאיד דזשארזש\nבערלין, 20 דעצעמער. דער ,לאק. אנצ.' שרייבט וועגן לאיד דזשארזש'ס ענטפער אופן דייטשן שלום-פארשלאג: די רעדע פון לאיד דזשארזש איז ביז יעצט אונז באקאנט נאר פונ'ם קורצן רייטער-באריכט. ברייטער ארומריידן זיין ענטפער וועט מען ערשט דאן, ווען מען וועט האבן זיין רעדע אינגאנצן. אויב אבער לאיד דזשארזש האט באמת געזאגט דאס, וואס דער רייטער-באריכט גיט-איבער, קאן מען שוין יעצט זאגן, אז דער מיניסטער-פרעזידענט האט זיך באמיט צו פארענטפערן א פראגע, פון וועלכער עס הענגען-אפ גליק און לעבן פון מיליאנען מענשן, אויף זיין שטייגער – א געמיש פון ברוטאליטעט און ציניזם. די פראגע וועגן באפרידיגונג, וואס לאיד דזשארזש האט בארירט אין זיין רעדע, האט פולקום קיין ווערט נישט, ווייל בכלל האט מען ביז יעצט נאר נישט גערעדט וועגן שלום-באדינגונגען און אויב לאיד דזשארזש באמיט זיך צו בארואיגן דאס בענקעניש פון די אייראפעאישע פעלקער נאך שלום דורך דער פארזיכערונג, אז אמאל, מיט דער צייט, וועט געלינגען דער קאאליציע צו באזיגן דעם פרייסישן מיליטאריזם, דאס הייסט, פשוט גערעדט, פארניכטן די דייטשע ארמיי, ווי אויך די ארמייען פון אירע פארבינדעטע. וואס גאנץ אייראפע אויך אזוי גיט ווי לאיד דזשארזש, ווי מיר ווייסן אפדינעט אלע, אז אזא מין הבטחה איז אלץ איינס, ווי ער וואלט צוגעזאגט צו פירן א הונדערט-יעריקע מלחמה, ווען דאס וואלט נאר נישט זיין אין דער מאכט פון דייטשע הויפט-קאמאנדירן צו מאכן דערמיט א סוף פריער, ווי לאיד דזשארזש קאן זיך משער זיין.\nראטערדאם 20 (וואט). ,ניעוו קוראנט' רעדט-ארום גענוי רייטערס באריכט וועגן דער רעדע פון לאיד דזשארזש און קומט צום באשלוס, אז זי באשטייט פון פרייזן, וועלכע פארמאסקירן דעם מאנגל פון אנטשליסונג, וואס פעלט עד-היום די פארבינדעטע. איין ממשותדיקער פאקט איז פאראן נאר אין זיין דערקלערונג, אז דער ענגלישער ענטפער אויפן דייטשן פארשלאג וועט זיין אין פולקומער איינשטימונג מיט די פארבינדעטע. ווייל אבער מיר ווייסן, אז די פארבינדעטע פירן שוין א וואך צייט אונטערהאנדלונגען מכוח דעם, זעט מען פון זיינע רייד, אז ביז יעצט האט מען נאך נישט דערגרייכט צו אזא הסכמה. משמעות, די מלוכות פון דער קאאליצע קאנען נישט קומען לייכט צו אן איינשטימיקן ענטפער.\nבנוגע די פאדערונגען, וואס לאיד דזשארזש שטעלט: אז מען זאל באפרידיגן און פארניכטן די פרייסישע מיליטערישע קאסטע זענען דאס פראגן, וועלכע דערנידעריגן נאר דעם, וואס נוצט זיי אויס אין אזא מאמענט ווי דער איצטיקער איז.\nדי גרויסע איבערקערעניש אין גריכנלאנד\nזשענעווע (וואט) – די בערלינער פרעסע מעדלעט, די קאאליציע וועט גאר אין גיכן צושטעלן דער גריכישער רעגירונג א נאטע מיט פאלגנדע פאדערונגען וועגן א באפרידיגונג פאר די געשעענישן פון 1 דעצעמבער: 1) לאזן שיסן די ארמאטן לכבוד דער פאן פון דער קאאליציע, 2) צוריק איינריכטן די פארשידענע אויפזיכטס-אינסטיטוציעס, וואס די קאאליציע האט געגרינדעט, 3) באצאלן די געליטענע פון די געשעענישן, 4) דערקלערן א אמנעסטיע פאר אלע ארעסטירטע און אנטלאפענע וועניזעליסטן. די בלאקאדע וועט דויערן אזוי לאנג ביז די קאאליציע וועט ניט באקומען קיין באפרידיגונג לויט די אויבן-אויסגערעכנטע פונקטן. פאריגן פרייטאג איז פונדערגעקלעפט געווארן אויף די ווענט אין פירעאס א אויפרוף פון פראנצויזישן אדמיראל, וועלכער דראט, אז ער וועט באמבארדירן אטען. די רעגירונג האט געגן דעם ארויסגעגעבן א פראטעסט. זי האט אויך פראטעסטירט געגן דעם אקופירן די אינזל קיראס און געגן דעם ארעסטירן די קאנסולן פון די צענטראלע מלוכות דורך די סאלדאטן פון דער קאאליציע.\nהאאג, 20 דעצעמבער (וואט) די רייטער-מעלדונג וועגן אן ארויסגעגעבענעם באפעל צו ארעסטירן וועניזעלאס'ן האט ארויסגערופן אין דער ענגלישער פרעסע געוואלדיגע אנפאלן אויף דעם קעניג קאנסטאנטין. ,פעל מעל גאזעט' שרייבט, אז קעניג קאנסטאנטין גיט נאר דאן א באפרידיגונג דער קאאליציע ווען ער איז דערצו געצוואונגען מיט כח. די קאאליציע האט שטענדיג געמאכט אפהענגיג איר לאיע אין גריכנלאנד פון דעם קעניג'ס הבטחות, און איז באשטאנען, אז דער דאזיגער הער, וואס זיין גייסטליכעס פאטערלאנד זענען דייטשן, זאל פונדעסטוועגן בלייבן גריכישער קעניג. יעדנפאלס וועט די קאאלציע באווייזן צו באשיצן וועניזעלאס'ן פון דער ,אטאקע, וואס ס'דראט אים פון דער אטענער רעגירונג.\n,היינט', 1 מערץ 1917\nבערלין. 1 מערץ. איינס פון די דייטשע אונטערוואסער-שיפלעך האט דעם 6טן פעברואר לערך 30 מייל צו מערב פון די סצילי-אינזלען אין פארשפארטן געביט אנגעטראפן דעם האנדלס-דאמפער ,יאקארטע'. עס איז פעסטגעשטעלט געווארן, אז דער דאמפער איז געגאנגען מיט תבואה קיין ראטערדאם פאר דער האלענדישער רעגירונג.\nאזוי ווי דער טערמין, וואס איז געגעבן געווארן די נייטראלע שיפן, איז אין יענעם וואסער נאך נישט אריבער, האט מען דעם דאמפער געלאזט גיין, נאר מ'האט אים דרינגענד געראטן, ער זאל זיך אומקערן און פארלאזן דעם פארשפארטן געביט און פארן צו צפון און צו מזרח קיין האלאנד. אויסער דעם האט מען אים מיטגעגעבן א פלאן פון דעם דייטשן פארשפארטן געביט. אבער טראץ דער התראה איז דער דאמפער ווייטער געפארן אין דער ריכטונג צום קאנאל. די ,יאקארטע' איז דאן צוגעשוואומען צום ענגלישן האפן דארטמוט אדער פאלמוט. דער סוף דערפון איז געווען, אז די ,יאקארטע' האט זיך שפעטער געפונען צווישן די דערטרונקענע האלענדישע שיפן, וועלכע זענען דעם 22 פעברואר ארויסגעשוואומען פון דעם דאזיגן האפן, און זענען ביי די סצילי-אינזלען דערטרונקען געווארן.\nציריך. 1 מערץ (וואט). ,נייע ציריכער צייטונג' מעלדעט פון כריסטיאניע, אז דאס דייטשע אונטערוואסער-שיף, וואס איז ערשט דערטרונקען געווארן ביי קאמערפעסט, האט דערטרונקען 9 רוסישע שטארק-באוואפנטע שיפן, וואס רוסלאנד האט איינגעקויפט אין דרום-אמעריקע.\nצי וועט ווילסאן דערקלערן קריג?\nוואשינגטאן. 1 מערץ (וואט). לויט דער אלגעמיינער איבערצייגונג, וועט דאס דערטרינקען די ,לאקאניע' בארייטנד צואיילן די טעטיקייט פון קאנגרעס. ספעציעלע קאמיסיעס פון פארלאמענט און קאנגרעס זענען פארנומען מיט אויסארבעטן א געזעץ-פראיעקט, וואס גיט דעם פרעזידענט פון די פאראייניגטע שטאטן ברייטע פולמאכטן אין פאל פון אן אינטערנאציאנלן סכסוך.\nראטערדאם. 1 מערץ (וואט). ,דער מאנטשעסטער גווארדיאן' פארזיכערט, אז אין גוט-אינפארמירטע אמעריקאנער קרייזן אין לאנדאן שמועסט מען, אז דער צופאל מיט דער ,לאקאניע' וועט נישט געבן ווילסאנ'ען קיין גרונט ארויסצוטרעטן. דער פרעזידענט וויל, אז גאנץ אמעריקע זאל שטיין אויף זיין זייט. ווען ער וואלט ערשט דערקלערט א קריג, וואלט א טייל אמעריקאנער אים געמאכט פארוואורפן, וואס ער נעמט-אן קריגערישע שריט צוליב אן ענגלישן דאמפער, אבער ווען אן אמעריקאנער דאמפער וואלט טארפעדירט ווערן, וואלט אפילו קיינער פון די פרידנס-אנהענגער אדער פון דייטשלאנד'ס גוטע פריינט נישט געהאט די העזה ארויסצוטרעטן געגן דעם נאציאנאלן געפיל.\n18 מערץ 1917\nניקאליי דער 2טער, דער לעצטער צאר\nראטערדאם, 16. (א ספעציעלע טעלעגראמע פון וואט). נאר-וואס האט מען דא דערהאלטן א ידיעה פון לאנדאן, אז אין פארלאמענט האט דער מיניסטער באגאר לאו געמאלדן, דאס דער רוסישער קייסער ניקאליי האט אבדיקירט (אראפ פון טראן).\nאלס רעגענט איז פראקלאמירט געווארן קייסער ניקאליי'ס ברודער, דער גרויספירשט מיכאיל אלעקסאנדראוויטש.\nשטאקהאלם, 16 (וואט). די היגע צייטונגען מעלדן, אז דער אויפגערעגטער המון האט דערהרגעט דעם אינערן-מיניסטער פראטאפאפאוו און דעם געוועזענעם פרעמיער-מיניסטער שטירמער.\nאמשטערדאם, 16 (וואט). די רעוואלוציאנערן האבן אין פעטערבורג ארעסטירט פיל אנגעזעענע רעאקציאנערן. דער ווינטער-פאלאץ איז פאנומען דורך די רעוואלוציאנערן. די פראנצויזישע און ענגלישע באאפאכטער זענען געקומען אין פעטערבורג מיטן רעוואלוציאנערן דומע-קאמיטעט.\nפון מאסקווע מעלדעט מען, אז די צווייטע הויפטשטאט האט זיך פאראייניקט צו די רעוואלוציאנערן אן בלוט-פארגיסונג.\nדער גרויספירשט קיריל האט דערקלערט, אז ער גיט זיך איבער אין רשות פון דומע-קאמיטעט מיט ראדזיאנקא'ן. דער שעף פון גענעראל-שטאב האט דערלקערט, אז ער נעמט-אן די פארארדענונגען פון דער דומע. גענעראל ברוסילאוו האט דערקלערט, אז ער וועט דערפילן זיינע פליכטן בנוגע צום קייסער און פאטערלאנד.\nטארעמיקין איז ארעסטירט. דער ערשטער און פירטער פאלק פון די דאנער קאזאקן האבן זיך פאראייניקט צו דער רעוואלוציע.\nאין נאמען פון מיליטער-קאמיטעט האט ראדזיאנקא פונאנדערגעשיקט א מאניפעסט צו אלע קאמאנדירן פון דער ארמיי און פלאט אויף די רוסישע פראנטן מיט א אויפרוף צו פארהאלטן זיך רואיק און פירן ווייטער דעם קאמף געגן פיינט אין דער זעלבער צייט, וואס דער דערווייליגער קאמיטעט וועט אויפהאלטן די ארדענונג אין אינערליכן לאנד.\nדי רעוואלוציאנערן האבן שוין באשטימט א פראוויזארישע רעגירונג.\nא מאניפעסט פון קייסער ניקאליי\nפעטערבורג, 17 מערץ (וואט). די פעטערבורגער טעלעגראפן-אגענטור פארעפנטלעכט א קייסערליכן מאניפעסט אין וועלכן דער קייסער דערקלערט, אז כדי צו פארלייכטערן דעם פאלק צו פאראייניקן און ארגאניזירן אלע קרעפטן צו א שנעלן זיג, אין איינפארשטענדיקונג מיט דער דומע, אנטזאגט ער זיך פון קרוין. אום זיך נישט צו שיידן מיט זיין זייער געליבטן זון גיט ער איבער די קרוין דעם גרויספירשט מיכאיל אלעקסאנדראוויטש.\nדער רעגענטן-ראט צום פוילישן פאלק:\n7 אקטאבער 1918\nדי גרויסע שעה אויף וועלכער דאס גאנצע פוילישע פאלק האט געווארט מיט באגער האט געשלאגן.\nעס דערנענטערט זיך דער שלום און צוזאמען מיט אים די פארוויקליכונג פון די קיינמאל נישט פארעלטערטע שטרעבונגען פון פוילישן פאלק צו א פולקומער זעלבסטשטענדיקייט.\nאין דער שטונדע איז דער ווילן פון פוילישן פאלק א דייטליכע, פעסטע און איינהייטליכע.\nשפירנדיק דעם ווילן און שטיצנדיק אויף אים דעם אויפרוף, שטעלן מיר זיך אויפן גרונט פון די אלגעמיינע שלום-פרינציפן, וואס זענען אויסגעדריקט געווארן דורך דעם פרעזידענט פון די פאראייניקטע שטאטן, אין וועלכע זענען איצט אנגענומען געווארן דורך דער גאנצער וועלט אלס א גרונט צו איינארדענען א נייע צוזאמענלעבונג פון די פעלקער.\nאין דער באציאונג צו פוילן פירן די פרינציפן צו שאפן א זעלבסטשטענדיקע מלוכה, וועלכע נעמט-ארום אלע פוילישע קאנטן מיט א צוטריט צום ים מיט א פאליטישער און ווירטשאפטליכער זעלבסטשטענדיקייט, ווי אויך א טעריטאריאלע אומבארירבארקייט, וואס עס וועט גאראנטירט ווערן דורך אינטערנאציאנאלע אפמאכן.\nאום צו פארווירקלעכן דאס פראגאם מוז דאס פוילישע פאלק, ווי איין מאן ארויסטרעטן און אנשטרענגן אלע קרעפטן, אז זיין ווילן זאל פארשטאנען און אנערקענט ווערן דורך דער גאנצער וועלט.\nצו דעם צוועק באשליסן מיר:\n1. פונאנדערלאזן דעם מלוכה-ראט;\n2. גרינדן א נייע רעגירונג, וואס זאל צוזאמענגעשטעלט ווערן פון די ברייטסטע פאלקס-שיכטן און פאליטישע ריכטונגען;\n3. ארויפלייגן אויף דער רעגירונג א פליכט אויסצוברייטן געמיינזאם מיט די פארשטייער פון די פאליטישע גרופן א וואל-געזעץ צום פוילישן סיים, געשטיצט אויף ברייטע דעמאקראטישע יסודות און דעם אוסטאוו צו שטעלן, באשטעטיקן און פארעפנטלעכן דעם רעגענטן-ראט אמשפעטסטנס אין פארלויף פון א מאנאט;\n4. נאכדעם תכף צוזאמענרופן דעם סיים און איבערגעבן אין זיין רשות די ווייטערע איינריכטונג פון דער העכסטער מלוכה-מאכט, אין די הענט פון וועלכער דער רעגענטן-ראט, אין איינשטימונג מיט דער אפגעגעבענער שבועה, איבערגעבן זיין מאכט.\nפאליאקן! איצט געפינט זיך אונזער שיקזאל אין באדייטנדער מאס אין אונזערע הענט. לאמיר ארויסווייזן, אז מיר זענען ווערט די גרויסע האפענונגען, וועלכע האבן העכער הונדערט יאר געטראגן אין זיך צווישן פארפאלגונגען און צרות אונזערע עלטערן. זאל אנטשוויגן ווערן אלץ, וואס קען אונז קעגנזייטיק פונאנדערטיילן און זאל זיך לאנג הערן איין גרויסע שטימע: פאראייניקטע זעלבסטשטענדיקע פוילן.\nפרעמיער-מיניסטער יאן קוכארזשעווסקי\n*היינט-צו-טאג געדענקט מען ניט, אז ביז 1918 איז פוילן געווען א טייל פון דער רוסישער אימפעריע.\n,היינט' באריכטעט דעם 12טן נאוועמבער 1918 וועגן סוף פון ,גרויסן קריג' מיט איין טאג פריער:\nפארברידערונג פון די ארמייען.\nאומרוען אין ענגלאנד. - ענגלישער פלאט אין קיל. -\nמבטל געמאכט די וואפן-שטילשטאנדס-באדינגונגען\nוואל סטריט, נ"י, 11 נאוועמבער 1918\nא פונקען-דעפעשע פון בערלין:\nדייטשע, פראנצויזישע און ענגלישע סאלדאטן האבן אויפן מערב געשלאסן ברודערשאפט. די וואפן-שטילשטאנס-באדינגונען זענען בטל.\nאין קיל איז געווען א טייל פון ענגלישן פלאט. צווישן די דייטשע און ענגלישע מאטראזן איז פארגעקומען א פארברידערונג. דער ענגלישער פלאט איז ווידער אפגעפארן און מען מעלדעט וועגן אומרוען אין ענגלאנד.\nדאס דייטשע מיליטער ווערט גערופן צו רו און ארדענונג, ווייל די רעגירונג שטיצט די באשטרעבונגען פון דער ארמיי.\nפילסוקסקי הויפט-קאמאנדיר פון פוילישן מיליטער - פרייער צוטרוי צו פוילן פאר דער קאאליציע - סאלדאטן-ראט אויפן פראנט - דייטש-עסטערייך א רעפובליק - די אבדיקאציע פון קייסער קארל - קיין שלום מיט א באלשעוויסטישן דייטשלאנד - הינדענבורג מיט דער נייער רעגירונג.\nאידישע געלטער באנוצט פאר אנטיסעמיטישע צוועקן\n1 יאנואר 1922\nווין (י.ק.ב.) עס ווערט דא איבערגעגעבן, אז אין משך פון לעצטן יאר און היינטיגן יאר האט דער בירגער-מייסטער פון בודאפעסט באקומען בערף 21 מיליאן קראנען אלס ביישטייערונג פון דער יידישער קהילה פאר די ארעמע פון דער שטאט און וואס האט געזאלט אויסגעטיילט ווערן אן אונטערשיד פון ראסע. מען דערוויסט זיך איצט אבער, אז די אלע געלטער זענען פונאנדערגעטיילט געווארן אויף אזא אופן, אז קיין שום איד האט גארנישט באקומען און דאס געלט איז פארנוצט געווארן אויף אנטיסעמיטישע צוועקן.\nדי ווינער ,מארגענצייטונג' פארעפנטלעכט אנ'ארטיקל, אין וועלכן זי פרעגט פארוואס די אונגארישע אידן האבן געשיקט א דעלעגאציע קיין אמעריקע, כדי צונויפצוזאמלען דארט געלט בעת מיליאנען, וואס געהערן צו דער אידישער קהילה ווערן באנוצט פאר אנטיסעמיטישע צוועקן.\nדי אימיגראצע קיין אמעריקע\nא נייער געזעץ-פראיעקט\nוואשינגטאן - דאס ארבעטס-מיניסטעריום האט אריינגעטראגן אין קאנגרעס א נייעם געזעץ-פראיעקט, לויט וועלכן ס'וועלן אריינגעלאזן ווערן אין די פאראייניקטע שטאטן יעדן מאנאט א געוויסע צאל אימיגראנטן איבער דער ,קוואטא', אבער זיי זאלן אריינגערעכנט ווערן אין דער ,קוואטא' פון קומענדן מאנאט. די צאל פון די אימיגראנטן, וואס וועלן אריינגעלאזן ווערן פארויס, וועו באשטימט ווערן פאר יעדן לאנד באזונדער. די טעג וועט ,דער רעגירונגס-קאמיטעט פאר אימיגראציע' אנהויבן א פארהער וועגן דעם נייעם ביל. מען דערווארט, אז ,היאס' וועט שיקן אייגענע דעלעגאטן צום פרעמיער, וואס וועלן פאדערן, אז די 3% נארמע זאל געענדערט ווערן. צום פארהער ווערט אויך דערווארט דער באקאנטער אידישער עסקן לואיס מארשאל.\nלויט מיר דערוויסן זיך, וועט אויך ה' לואיס מארשאל זיך ווענדן צו דער רעגירונג מיט א ביטע נישט צוריקצושיקן די פארהאלטענע אידישע עמיגראנטן פון עליס-איילאנד. ווי באוואוסט, האלטן א סך אימיגראנטן פון פוילן און יוגאסלאוויע צוריקגעשיקט צו ווערן, ווייל די ,קוואטא' פון די דערמאנטע ליסטעס זענען איבערגעפילט.\nווייננאכט-ווענדונג פון קארדינאל קאקאווסקי\nוועגן מארד פון מלוכה-פרעזידענט\n24 דעצעמבער 1922\nדער ווארשעווער ארציביסקופ קארדינאל קאקאווסקי האט ארויסגעגעבן א בריוו צו די גלויביקע, וועלכער וועטהיינט, אין טאג פון ווייננאכט-חגא, פארגעלעזן ווערן אין אלע קאטוילישע קירכעס אין ווארשוי.\nקארדינאל קאקאווסקי דריקט-אויס אין בריוו באדויערן, וואס אין דער גאנצער וועלט הערשן נאך די נאך-מלחמהדיקע אומארדענונג און מהומות. אבער בירגער-מלחמות זענען ערגער ווי מלחמות צווישן די פעלקער.\nדי געשעענישן פון די לעצטע חדשים ווייזן, ווי ווייט עס איז אין פוילן צו א היימישן שלום. א געפאר הענגט איבערן לאנד. דערצו איז געשען ביי אונז אן אומדערהערט פארברעכן, וואס עס איז נאך קיינמאל נישט געווען זינט פוילן איז פוילן – מען האט דערהרגעט דעם הויפט פון דער מלוכה.\nקארדינאל קאקאווסקי רופט צו שלום און אחרות און דערמאנט, אז מחלוקתן און רייסערייען קאנען אומברענגען די מלוכה. ער ווייזט-אן, אז דעם פאלק דראט ווייטערדיקע קנעכטשאפט, אויב עס וועט זיך נישט אפטרייסלען פון זיין פארבלענדונג.\n,אחרות איז דער יסוד פון יעדער קראפט און לעבנס-פעאיקייט, שלום איז דער באדינג פון פאלקס-גליק, אכטונג בנוגע דער מאכט איז דער יסוד פון קיום פון דער מלוכה'.\nדי ווייטערדיקע אבלאווע אויף וואלוטע-הענדלער אין ווארשע\n22 יוני 1923\nאין דער נאכט פון מיטוואך אויף דאנערשטאג און נעכטן א גאנצן טאג איז ווידער פארגעזעצט געווארן דאס גרויסע געיעג נאך די וואלוטע-הענדלער. עס זענען געמאכט געווארן נייע רעוויזיעס אין א רייע הייזער און עס זענען ווידער ארעסטירט געווארן צענדליגער פערזאנען. די רעוויזיעס האבן געגעבן נאך א קלענערן רעזולטאט ווי אין ערשטן טאג. אין די רעווידירטע וואוינונגען האט מען נישט געפונען קיינע וואלוטעס. פיל פון די געזוכטע פערזאנען זענען נישט געווען אין ווארשע.\nבאזונדערס גרויסע אבלאוועס זענען נעכטן געמאכט געווארן אויף אייניגע רעסטאראנען, וואו מען האט געזוכט די פארזאמלונגען פון דער שווארצער בערזע. אזעלכע אבלאוועס זענען געמאכט געווארן אין האטעל-רעסטאראנען ,פאלאניא' ביי קאמאדעני'ן און אויך אין ,באלוגטש' אויף נאלעווקי.\nפון צווישן די ארעסטירטע אין ערשטן טאג פון די אבלאוועס זענען אנגעקלאגט געווארן אין געריכט פאר באשעפטיגן זיך אן א דערלויבעניש מיט וואלוטע-אפעראציעס פאלגנדן ניין פערזאן: ראדזאנאוויטש, אברהם טאווטערמאן, וולאדיסלאוו ווערטויט, זעליג שאפירא, עבעל דזנאיעווסקי, מרדכי וויינגארטן, יצחק ראדעצקי, זעליג לוריע און חיים פינקלשטיין. 5 פון די ארעסטירטע זענען באפרייט געווארן; די איבעריגע האט מען איבערגעשיקט צו דער דיספאזיציע פון אויספארשונגס-ריכטער.\nמוסאליני'ס טאכטער זאל ווערן די קינפטיקע קעניגן פון איטאליע\n25 יוני 1926\nעדע מוסאליני אויף איר חתונה\nלאנדאן, 24 (פר). ,דעילי העראלד' מעלדעט פון רוים, אז מוסאליני פלאנט זיך משדך צו זיין מיטן איטאליענישן קעניג. ער וויל אויסגעבן זיין טאכטער עדע פארן אינטאליענישן קרוינפרינץ הומבערט. דער קרוינפרינץ איז ביז דא נישט לאנג געווען א פארביסענער קעגנער פון פאשיזם, אבער לעצטנס האט ער געענדערט זיינע איבערצייגונען און איז געווארן מוסאליני'ס א הייסער אנהענגער. – מען זאגט, אז דער קעניג וויקטאר עמאנועל איז שוין מסכים אויף דעם שדוך.\nצוליב דער פארשפרייטונג פון די ראדיא-אפאראטן און צוליב דעם אלץ-וואקסנדן אינטערעס צום ראדיא בכלל, וואס האט שוין איצט אזא איינפלוס אויף אלע געביטן פון אונזער לעבן און וועט אין דער גאר נאענטער צוקונפט געוויס מאכן די גרעסטע איבערקערעניש, וואס וועלכע עס איז דערפינדונג האט ווען עס איז געמאכט אין דער געשיכטע פון דער מענשהייט, האבן מיר באשלאסן צוצוגעבן צו איינעם פון די נאענסטע נומערן פון ,היינט'\nא ספעציעלע ראדיא-ביילאגע אונטערן נאמען:\n,די וואונדער פון ראדיא'\nאין דער ביילאגער, וואס ווערט צוזאמענגעשטעלט דורך א פאכמאן, וועלן אריינקומען פאפולערע ארטיקלען איבער דער געשיכטע פון אנטוויקלונג פון ראדיא. אויפקלערונגען וועגן קראפט פון ראדיא, וועגן די ראדיא-אפאראטן, באשרייבונגען פון די גרעסטע ראדיא-סטאנציעס, פלענער און פאנטאויעס וועגן צוקונפט פון ראדיא אא"וו.\nדעצעמבער 17 1926\nדער קאטאסטראפאלער קראך אויף דער ניו-יארקער בערזע\nהעכער 50,000 מענשן זענען רואינירט געווארן\n,היינט', מאנטאג, 28 אקטאבער 1929\nדי ניו-יארקער בערזע אויף וואל-סטריט דעם טאג פון דעם קראך\nניו-יארק (א. וו.) - די פאניק אויף דער היגער בערזע נעמט-אן קאטאסטראפאלע פארמען. די בעסע האט זיך פארוואנדלט אין א קראך, וואס אזעלכער איז שוין יארן-לאנג נישט נאטירט געווארן. די שאדנס אויף דער בערזע ווערן געשאצט פון 6 ביז 8 מיליארד דאלאר. פיל בענק שטייען צוליב דעם קראך אויפן ראנד פון חורבן. אין די פינאנץ-קרייזן פארזיכערט מען פונדעסטוועגן, אז ביז איצט איז נאך קיין באנק-אינסטיטוציע נישט אזוי באדראט, אז זי זאל דארפן זיך דערקלערן אלס באנקראט.\nלאנדאן (ספעציעל) – פון ניו-יארק מעדלעט מען, אז פון דעם גרויסן בערזע-קראך זענען רואינירט געווארן העכער 50 טויזנט מענשן.\nלאדזש שלאגט א רעקארד אין פרט פון מאנגל אין וואוינונגען. - אנ'ערך 100,000 מענשן נויטיקן זיך אין דירות. -\nווי אזוי דער מאגיסטראט און די פאבריקאנטן באקעמפן דעם דירות-הונגער. - אויפן וועג צו ,גרויס-לאדזש'. -\nדי אידישע קרעדיט-קאאפעראציע אנטוויקלט זיך\nפון אונזער לאדזשער קארעספאנדענט\n28 יוני 1928\nלאדזש בויט זיך פונאנדער אין א גאר ברייטן אומפאנג. בארעכטיגט איז זי אוודאי דערצו. דער דירות-הונגער פילט זיך דא באזונדערס שטארק. א שטאט מיט קרוב א 600,000-קעפיגע באפעלקערונג האט סך-הכל 13,600 וואוין-בנינים (צוזאמען מיט אפיצינעס). פון זיי האבן אנ'ערך 1,000 הייזער בלויז 1-שטוביגע דירות. און ווי אזוי ס'זעען-אויס די דאזיגע ,דירות'! א גרויסער טייל פון זיי זענען פשוט פינצטערע און נאסע לעכער. די גרויסע דירות-נויט אין לאדזש ווערט אמבולטסטן אילוסטרירט דורך דער פאלגנדער ציפער: ס'זענען דא פאראן 10,000 דירות, צו 1 צימער יעדע, אין וועלכער ס'וואוינען צו 10-7 פערזאן. לאדזש האט אין דעם פרט געשלאגן א רעקארד איבער גאנץ אייראפע. ווען אין מערב-אייראפע באטרעפן 1-שטוביגע דירות 2-1%, אין פויזן – 11%, אין לעמבערג – 30%, אין ווארשע – 42%, - באטרעפן זיי אין לאדזש גאנצע 70%!\nס'איז דעריבער נישט קיין וואונדער, וואס אין לאדזש דוקא ווערט די בוי-אקציע געפירט אויף א פרייען מאסנשטאב. די פריוואטע בוי-אונטערנעמער ווייזן-ארויס א בארייטנדע רירעוודיגקייט. לעצטנס באמיען זיי זיך אפילו צוצוציען פאר דער בוי-אקציע אויסלענדישע קאפיטאלן. אבער א אימפאנירנדע, ממש רירעוודיגקייט ווייזן-ארויס אויפן בוי-געביט די געזעלשאפטלעכע פאקטארן, אין דער ערשטער רייע – דער מאגיסטראט.\nדער לאדזשער סאציאליסטישער מאגיסטראט איז, לויטן מוסטער פון דער ווינער זעלבסטפארוואלטונג, צוגעטראטן צו דער פארווירקליכונג פון א ריזיגן בוי-פלאן. נאך אין משך פון דעם לויפנדן יאר זאלן פארטיג ווערן 35 מאדערן-איינגעריכטעטע 3-שטאקיגע הייזער-בלאקן, וועלכע וועלן אנטהאלטן 3,000 דירות. די רעאליזירונג פון דאזיגן פלאן וועט, אמת, אפקאסטן 30 מיליאן זל. אבער דאס ווערק וועט ברענגען ממש א ישועה פאר טויזנטע דאכלאזע.\nאבער נישט נאר די סאציאליסטן ווייזן-ארויס א חוש פאר באקעמפן דעם דירות-הונגער. אויך די אינדוסטריעלער ווילן ווייזן, אז די נויט פון די היימלאזע איז זיי נאענט. די גרעסטע לאדזשער פאבריקאנטן: שייבלער, נייער, אסער און קערנברויט האבן געגרינדעט א ספעציעלע אקציען-געזעלשאפט מיט א גרונט-קאפיטאל פון 500,000 זל. מיטן צוועק צו בויען מאדערנע ארבעטער-הייזלעך, בכדי זיי שפעטער צו קויפן און צו פארפאכטן דאכלאזע ארבעטער.\nעס ווילט זיך האפן, אז פון די ביידע בוי-אקציעס וועלן אויך א סך דאכלאזע אידן קאנען געהאלפן ווערן. הגם... יעדנפאלס אבער וואלט געווען א יושר, אז די נאציאנאל-געשטימטע אידישע פאבריקאנטן זאלן א טראכט טון וועגן אנ'ענליכער בוי-אקציע, ווי די אויבנדערמאנטע פון די ח"ה: שייבלער, אסער און קערנקרויט (די ביידע זענען אסימילירט), ווייל פון דער לעצטער וועט מסתמא דער אידישער ארבעטס-מענש קנאפ-וואס געניסן...\nאבער לאדזש ווערט אויך עקספאנסיוו אין אנ'אנדער ריכטונג. די שטאט וויל זיך רעגולירן, וויל באקומען מער שטח, מער לופט און זון. לאדזש וויל זיך פארברייטערן, וויל ארויסגיין פון איר ביז-איצטיגער שטייג, וואס חרגעט איר אוועק יעדן גרויסשטאטישן שוואונג. דער שטאט-ראט האט שוין ארויסגעגעבן א לאזונג: גרויס-לאדזש, און האט באשטימט א ספיציעלע קאמיסיע אויף אויסצוארבעטן א געהעריגן פלאן פון דער גרויס-שטאט, דורך פאראייניגן מיט לאדזש די שכנותדיגע גמינעס: ראדאגאשץ, גאראסאלגא, לאנעווניקי, ברום, באיני און אפילו די שטאט רודא-פאביאניצקא. די פאראינטעריסירטע גמינעס, וועלכע ווערן אנגעפירט הויפטזעכלעך דורך עגרעקעס, איז אבער נישט געפעלן געווארן. צופיל אונטערליגן דעם לאדזשער סאציאליסטישן מאגיסטראט איז פאר זיי נישט קיין עסק, און דערצו האבן זיי מורא פאר גרעסערע שטייערן, פארטיידיגן זיי זיך טאקע ענערגיש פאר דער ,אינקארפאראציע'. דער ענין פלאנטערט זיך דעריבער. אבער סוף-כל-סוף וועט לאדזש נאר בקרוב איינשלינגען די שכנותדיגע ,מלוכהלעך'. גרויס-לאדזש ווערט א ווירקלעכקייט.\nדי לאדזשער קרעדיט-קארפאראציע ווערט בארייכערט מיט נאך א באנק-אינסטיטוציע, וואס פארשפרעכט צו ווערן א חשובער פינאנציעלער פאקטאר פאר א ברייטערן קרייז פון דער אידישער באפעלקערונג. דאס איז די ליי-און-שפאר-קאסע פון דער ארבעטנדער אינטעליגענץ (סיענקעוויטשא 5-3), וועלכע עקזיסטירט אפילו שוין מער ווי א יאר, וואס איז אבער ערשט איצט אויפגענומען געווארן אין פארבאנד פון די אידישע קאאפעראטיווע געזעלשאפטן אין פוילן. די דאזיגע קאסע, וואס ווערט אנגעפירט דורך די ח"ה: ד"ר א. טארטאקאווער, מנחם ראזענבלום, ד"ר ש. ריגער און ד"ר ג. פרידשטיין, ווערט איצט פארוואנדלט אין א פאלקס-באנק. דער אומשטאנד, וואס דער קערן פון דער דאזיגער אינסטיטוציע באשטייט פון דער אינטעליגענץ, צווישן וועלכער עס זענען פאראן א סך איבערגעגעבענע קאאפעראטארן, זיכערט דער באנק נישט נאר א גוטע פינאנציעלע, נאר אויך אנ'ערשטקלאסיגע ערציעריש-קאאפעראטיווע אנטוויקלונג.\nאין לאדזש, וואו די באדערפעניש פון ביליגע קרעדיטן איז זייער שטארק און וואו די קרעדיט-קאאפעראציע איז דוקא שוואכער אנטוויקלט ווי אין אנדערע געגענטן אין לאנד (סך-הכל געהערן צו די אידישע קאאפעראטיווע אינסטיטוציעס אין דער לאדזשער וואיעוואורזטווא 15,000 פערזאן), וועט די נייע פאלקס-באנק זייער צונוץ קומען.\nדער באנק-קראך אין אמעריקע\nד״ר י. גאטליב (איבערגעדרוקט פון ווארשעווער ,היינט', 19טן דעצ. 1930)\nװאס דער פאספארט איז געװען אין דעם אמאליקן רוסלאנד, איז דאס טשעק-ביכל אין אמעריקע. און מען װאלט געקאנט פאראפראזירן דאס אלטע, רוסישע װערטל׃ דער אמעריקאנער מענטש באשטייט פון א גוף, א נשמה און א טשעק-ביכל. מ'קאן אויספארן די גאנצע פאראייניקטע שטאטן אין דער לענג און דער ברייט און קיינער װעט ביי אייך נישט בעטן נישט קיין פאס, נישט קיין לעגיטימאציע, נישט קיין מעטריקע. אן א טשעק-ביכל קאן מען זיך אבער נישט רירן פון ארט. אן א טשעק-ביכל איז גארנישט כדאי אפילו צו פארן פון ברוקלין קיין בראנקס.\nדי הויפט-פונקציע פון דעם אמעריקאנער אין משך פון מעת-לעת באשטייט אין אונטערשרייבן טשעקן. און אפט מאל האט זיך מיר געדוכט, אז די גאנצע רייך-אויסגעבויטע אמעריקאנישע שול-נעץ, מיט אירע ,פאבליק-סקולס' פאר קינדער און פאר דערװאקסענע, מיט די עקזאמענעס ביים קריגן בירגערשאפט, איז געשאפן געװארן הויפטזעכלעך, אום אויסצולערנען דעם אמעריקאנישן בירגער אויסצושרייבן און אונטערצושרייבן טשעקן. שליסליך איז דער שטעק דער איינציקער דאקומענט, װאס װערט געשריבן מיט דער האנט. אלע אנדערע שריפט-שטיק װערן געשריבן אויף דער שרייב-מאשין, אפילו די ליבעס-בריװ פון חתן-כלה. די הויך-אנטװיקלטע פילפעדער-אינדוסטריע װאלט אין אמעריקע קיין קיום נישט געהאט, װען מען װאלט זיי נישט נויטיק געהאט צום אויסשרייבן טשעקן.\nאיז טאקע דאס טשעק-ביכל דער שטענדיקער, געטרייער באגלייטער פון דעם אמעריקאנער. ער מוז אים האבן נישט נאך אין די ,ביזנעס', נאר אויך אין רעסטאראן, אין קלוב, ביי יעדער געזעליקייט – צוזאמענקונפט. כ'האב געזען װי אמעריקאנער שפילן אין פאקער. איינער רעקארדירט 2 דאלאר און שרייבט אונטער א טשעק. רובל- ערקלערט דער צװייטער און שרייבט אייך אן א שטעק. דאס זעלבע איז אין קירך און, להבדיל, אין טעמפל, װען אן אמעריקאנער איד האט יארצייט און לאזט זיך אװעק אין שול אריין דאװענען, נעמט ער נישט מיט קיין טלית און נישט קיין סידור. אבער דאס טשעק-ביכל מוז ער ביי זיך האבן. װען נישט, װעלן די נשמות פון זיינע עלטערן נישט קאנען זיך אויסלייטערן.\nאום צו קאנען ארומטראגן ביי זיך א טשעק-ביכל, מוז מען, נאטירלעך, האבן א קאנטע אין באנק. די באנק-קאנטע איז די הויפט-שטרעבונג פון דעם אמעריקאנער פון זיינע יונגסטע יארן. ס'װערט דערין אריינגעלייגט די גאנצע אמביציע, דאס גאנצע ער-געפיל פונעם אמעריקאנער. ס'װייסט דער אעריקאנער זייער גוט, אז די מענטשן טיילן זיך בלויז אין צװיי קאטעגאריעס, אין אזעלכע, א דעפאזיט אין א באנק און אין אזעלכע, װאס האבן עס נישט. די ערשטע זענען די אריסטאקראטן, די אנדערע זענען די פאריאס, און דאס טשעק-ביכל איז נעמלעך דער אדעל-בריװ, דער אויסצייכענונגס-דיפלאם. און זעלטן, װען א באזיצער פון א באנק-קאנטע װעט זיך חברן מיט א קאנטעלאזן מענטש, וואלט ער פארשװעכט די הייליקייט פון זיין קאסטע.\nדער סימבאל פון דעם אמעריקאנישן דראנג צו דערפאלג, צו מאכט איז דער 50-שטאקיקער װאלקן-קראצער. נאך העכער שטייגט אבער אריבער די באנק. דאס איז, אזוי צו זאגן, דער פינאנציעלער װאלקן-קראצער. ס'איז א בנין, װאס הונדערטער טויזנטער מענטשן שטעלן-אויף מיט זייערע דעפאזיטן און װאס אנדערע הונדערטער טויזנטער מענטשן ציען פון אים זייער יניקה אין דער געשטאלט פון קרעדיטן. דעפאזיט אן קרעדיט זיינען די ,שתי רשויות׳, די צװיי געטער, דער אורמוצד און ארעמאן פון דער אמעריקאנישער ,פראספעריטי'. די באנק איז די בלוט-צירקולאציע פון דעם אמעריקאנישן װירטשאפטליכן ארגאניזם. הערשן, רעגירן אין אמעריקע הייסט נישט האבן אן איינפלוס אין דער פאליטיק, אין קאנגרעס, אין ,װייסן הויז׳. יעדער װאס שטרעבט דארט צו מאכט – צילט אין די קאבינעטן פון די באנק-דירעקטארן. װער ס'איז פלינק, ענערגיש שפרינגט גלייך ארויף אויף דעם דאזיקן בבל-טורעם. װער ס׳איז װייניקער פעאיק - מוז דורכמאכן א לאנגן װעג, פון א געװיינלעכן ,פאליטישן׳ אין ,טעמעני-האל' אדער אין א רעפובליקאנישן קלוב, ביז צום פאסטן פון א פרעזידענט פון די פאראייניקטע שטאטן. אום... צו װערן נאכהער א דירעקטאר פון א באנק, נאר דער באנק-דירעקטאר פארמאגט א דיקטאטארישע מאכט. ער קאן דיקטירן זיינע קונדן א פאליטישע אנשויאונג, ער קאן זיי צװינגען צו א געװיסער ארט פון װאוילטעטיקייט. נישט אויף די פאלקס-פארזאמלונגען װערן אנטשידן די װיכטיקסטע פאליטישע פראגן, נאר אין די קאבינעטן פון די באנק-דירעקטארן. דארט ערשט װעט פעסטגעשטעלט װערן, װאס פאר'א פלאט אמעריקע זאל בויען, װיפיל רעפאראציע זאל דייטשלאנד צאהלן. דארט איז אויך דער יידישער ,דזשאינט׳ געשאפן געװארן, דארט איז אויך ,די יידישע אגענץ׳ פארברייטערט געװארן...\nאון אז דאס אמעריקאנישע באנק-װעזן האט זיך א װאקל געטאן, איז עס געפערלעכער פון אן ערד-ציטערניש פאר דעם גאנצן קאנטינענט, װאס מיר רופן-אן די נייע װעלט. אויף די באנקן איז אויפגעבויט דער גאנצער אמעריקאנישער װאוילשטאנד. דארט ליגט די פארגאנגענהייט, דארט ליגט די צוקונפט פונעם אמעריקאנישן מענטש. אין די בענק זיינען אנגעזאמלט די פרוכט פון יארנלאנגער שװערער ארבעט, פון סיסטעמאטישער אפשפארונג. דארט זיינען אויך קאנצענטרירט די אויסזיכטן אויף נייע ביזנעס, אויף נייעם שװאונג, מילא די צוקונפט װי די צוקונפט. װאס װעט אבער װערן מיט דער אנגעזאמלטער ,פראספעריטי', אויב די באנק-בנינים װעלן איינפאלן און װעלן באגראבן אונטער זייערע חורבות דעם שיקזאל פון מיליאנען מענטשן?\nמיר באגייען אן עולה קעגן די אמעריקאנער, װען מיר באהויפּטן, אז דער דאלאר איז זייער קולט, זייער גאט. אין דער אמתן אין דער אידעאל פונעם אמעריקאנער – דער קאמפארט, די באקװעמלעכקייט. און די באנק-קאנטע מיט דעם טשעק-ביכל איז אזא מין באקװעמליכקייט, די עיקער באקװעמלעכקייט, װאס פארשאפט דעם אמעריקאנער זיין אינערלעכע, פסיכישע זיכערהייט. דער ארבעטער אין פאבריק שרעקט זיך נישט פאר דעם קומענדיקן ,סלעק׳, פארן סעזאן פון ארבעטסלאזיקייט, אויב ער האט נאר בייצייטנס אפגעשפארט א טייל פון זיינע, װיידזשעס׳ (פון זיין לוין) און אריינגעטראגן אין באנק אריין. דער אנגעשטעלטער אין ביורא פילט זיך נישט אזוי װייט פארשקלאפט לגבי זיין שעף, װען ער טאפט-אן מיט דער האנט אין בוזעם-קעשענע זיין טשעק-ביכל. אין דעם טשעק-ביכל ליגט די האפענונג פונעם מיידל און פונעם בחור צו טאן א פאסיקן שידוך און זיך איינצוארדנען א באקװעם פאמיליען-הויז. אין דעם באנק-דעפאזיט זוכט דער מידער אמעריקאנער זיין שטיץ-פונקט פאר דער צייט, װען ער ציט זיך צוריק פון די ביזנעס און װיל אויסלעבן זיינע יארן אין רו. דאס טשעק-ביכל פארשאפט דעם אמעריקאנער יענע פרייהייט און אן אפהענגיקייט, יענע ברייטקייט און אפפארװיליקייט, װעלכע מיר, אייראפעער, קאנען נישט אזוי לייכט משיג זיין און װעלכע מיר זענען אזוי שטארק מקנא. שוין אפגערעדט דערפון, װאס דורך די ברייטע קרעדיט-מעגלעכקייטן וואקסן-אויס ביי דעם אמעריקאנישן ביזנעסמאן יענע פליגלען, יענער פארנעם, װעלכן מיר באװאונדערן. װאס װעט דערפון אלץ װערן, אויב די אמעריקאנישע באנקן װעלן חרוב װערן?!\nאין די אמעריקאנישע יידישע צייטונגען האט איר אפט געקאנט זען אן אנאנס אויף א האלבער זייט, װאס רעקלאמירט די ,באנק אװ יונייטעד סטייטס׳. זי זאגט-צו אירע קונדן אלע גליקן, אלע באקװעמלעכקייטן. און װאסער ניו-יארקער ייד קאן נישט דעם אימפאזאנטן בנין אויף עק פיפט-עװעניו און 44-סטריט, װאו ס׳איז די צענטראלע פון דער דאזיקער ,יידישער׳ באנק. און װער װייס נישט פון די אבעריקע 58 אפטיילונגען, װאס זיינען צעװארפן איבער מאנהעטן, ברוקלין, בראנקס און קװינס; עס איז א באנק, װאס איז געגרינדעט געװארן דורך א ליטװישן אידישן עמיגראנט, דורך א געװיסן יוסף מארקוס, װעגן װעלכן מען דערציילט, װי פון אלע אנדערע אויפגעקומענע אידישע פאטענטאטן, אז ער איז געװען א זון פון א שניידער. דאס איז איינע פון די באנקן, אין װעלכע הונדערטער טויזנטער יידן האלטן זייערע אפשפארונגען. דאס איז אויך איינע פון די באנקן, װאס האט פינאנסירט ספעציעל די געשעפטס-בראנזשעס, װאס ליגן אין יידישע הענט, ביז צו דער טעאטער-בראנזשע, ביז צו די פילם-טרעכטן פון האליװאוד.\nאון אויב אמעריקע בכלל װעט װי-עס-איז אויסהאלטן דעם קראך אויף דעם װאל-סטריט און דעם קריזיס און די ארבעטלאזינקייט – עפענט זיך אבער פאר דער יידישער אמעריקע א זייער טרויעריקע פערספעקטיװע. און טרויעריק זיינען אויך די אויסזיכטן פאר די אידישע אינסטיטוציעס אין דער גאנצער װעלט, װאס האבן זייער יניקה פון דעם אמעריקאנישן טשעק-ביכל באקומען.\nס'איז געװען א שיינער חלום, אט-די אמעריקאנישע ,פראספעריטי׳. און אויך די דארטיקע יידן האבן דעם חלום מיטגעטרוימט. און אז זיי װעלן זיך יעצט אויפכאפּן, װעלן זיי מוזן שיקן משולחים צו אונז, קיין אייראפע, אום אונזערע שענערע חלומות אויסצובארגן...\nװען מען זוכט א חתן...\n(בריװעלעך נישט אויף קיין שפאס)\nאיבערגעדרוקט פון ,היינט', 26 דעצעמבער 1928\nמיר האבן שוין געזען אין פאריקן בריװעלע, אויף װי װייט די האלטונג פון היינטיקע מיידלעך איז מסוגל אפצושטויסן דעם יונגן מאן, װען אפילו ער האט ערנסטע כונות. פיל פון אייך, יונגע מיידלעך, האבן, לייענענדיק מיין ערשט בריװעלע, געװיס געלאכט: ,גיט מיר נאר דעם בחור, און איך װעל זיך שוין װיסן װי צו פירן.'\nלאמיר דעריבער װייטער שמועסן װעגן דער זעלבער זאך׃ װען איר גייט-ארויס אין גאס אדער איר גייט ערגעץ-װאו אין א געזעלשאפט, זוכט איר אויס אלע מיטלען, בכדי זיך צו װארפן אין די אויגן, כדי צוצוציען צו זיך די אויפמערקזאמקייט פונעם יונגן מאן. איר קליידט זיך אויפפאלנדיק, שמינקט זיך מיט אלע דערפינדונגען פון דער קאסמעטיק און איר גלויבט, אז דער בליק פון יעדן מאנספערזאן מוז פאלן אויף אייך. איר זייט דאך כלומערשט אריגינעל!\nהאט איר א טעות, װען איר גלויב אזוי. איר פארגעסט, אז פונקט דאס זעלבע טוען אויך אלע אנדערע פרויען און מיידלעך, װעלכע גייען אין גאס אדער קומען דארטן, װאו איר זייט. אלע האבן די זעלבע כונה, און דעריבער זיינען אייערע שעהען, װעלכע איר פארשװענדט ביים שפיגל, כדי צו מאכן אייער טואלעט, אייער גאנצע קונסט פון מאלן און שמינקען זיך, אדורכגעװארפן.\nפארקערט, ביים היינטיקן טאג, װען שמינקע און פארב זיינען געװארן א זאך פון אלטעגלעכן געברויך, װען אויף אלע בוידעמער-װאוינונגען און קעלער-שטובן װייסט מען שוין, װאס עס איז אזוינס ׳קאטי׳ און ׳הוביגאן׳ – ביים היינטיקן טאג ציט צו די אויפמערקזאמקייט גראדע דאס מיידל, װעלכע האט נאך די נאטירלעכע פארבן אויף איר געזיכט. זי זעט אויס פיל יונגער, פרישער און שענער.\n,אהא!' איר לאכט שוין? ,געקומען א פראװינצער און װיל אונז לערנען שכל', טראכט איר זיך. װי גייט דאס א מאדערנע מיידל ארויס אין גאס אן פודער און שמינקע?\nאיר זענט גערעכט. װען מ'שמירט דאס פנים עטלעכע יאר, קאן מען זיך נאכדעם אן שמינקע ניט באװייזן. די נאטירלעכע קאלירן זיינען שוין אויפגעגעסן פון שונדלעכע סובסטאנצן, װעלכע די קאסמעטישע מיטלען אנטהאלטן אין זיך. דעריבער זאל דאס אייך זיין א װארענונג, ניט צו באנוצן די קינסטלעכע מיטלען, װייל צו פרי פארדארבט איר אייער יוגנט און אייער פריש אויסזען.\nדערמאנט זיך. איר זיינט געװיס אמאל געװען אויף אן אװנט, א באל אדער א חתונה. שפעט ביינאכט, װען איר זייט געשטאנען מיט װעמען און גערעדט, איז אייער בליק פלוצלונג געפאלן אויפן שפיגל און איר האט זיך דערזען קאמיש פארענדערט, ניט צום דערקענען. דער װייסער קרייד, פודער, װאס באדעקט אייער פנים, איז עפעס װי שװארץ געװארן, אויב איר האט פיל געטאנצט און זיך דערשװיצט, איז פון פודער געװארן קלייסטער, די פארב אויף אייער ליפן איז אפגעװישט אדער צערונען געװארן; אויך די ברעמען האבן באקומען א מאדנעם אויסזען. איר בלייבט פארצװייפלט און הויבט אן זוכן אן ארט, װאו זיך צוריק אין ארדנונג צו ברענגען און דערװייל מוזט איר פארלאזן אייערע באקאנטע בחורים, װעלכע שטייען דאן און לאכן פון אייך אין די פויסטן. אנדערש געפינט זיך אבער די, װעלכע איז ניט געשמינקט. די פילט זיך פריי דעם גאנצן אװענט, זי דארף ניט לויפן יעדע פאר מינוט אין אן אנדער װינקל, כדי זיך אין ארדנונג צו ברענגען. זי קאן זיך פריי באוועגן און זעט-אויס פריש ביז צום סוף אװנט.\nאון דאן װייטער׃ װען איר באקענט זיך מיט א בחור אויף אן אװנט, אין א געזעלשאפט אדער אויף א באל, װעגן װאס איז אייער ערשטער געשפרעך? איר װעט גלייך פרעגן, צי ער טאנצט, צי האט ער א באקאנטע, אדער אויף װאסער לעקציע-בארוף ער קומט. און װען דער בחור, מיט װעלכן איר האט זיך באקאנט, איז גאר ,אומגליקלעך' און טאנצט ניט, דאן װעט איר גלייך אויפן ארט פארציען מיטן געזעל און אים מכבד זיין מיטן אונטערטראגן אייך דעם האנט-בייטל (נאך א נס, אויב איר האט אזעלכן) אדער איר װעט באלד אייער קלאפער-געצייג פון פודער, קארמין און שפיגעלע אריינרוקן צו אים אין טאש און גיין זוכן א פארטנער צום טאנצן. אין בעסטן פאל, װען איר װעט װעלן זיין גאר העפלעך, װעט איר זיך אפרוען מיט דעם בחור עטלעכע מינוט און װעט זוכן מיט די אויגן װעמען, װאס זאל אייך אויסלייזן פון זיינע הענט און פארבעטן צום טאנצן.\nאדער גאר, איר זיצט ביים טיש מיט אייער פריש-געבאקענעם פארטנער און מאכט אים גלייך פאר אייער משרת. ,דערלאנגט מיר דאס, דערלאנג מיר יענץ!' און דערביי זוכט איר ,אפצוריכטן' פון די אנדערע געסט, װעלכע זיצן ביים טיש׃ װי איינער עסט; װי איינער טרינקט. איר זייט דערביי אויסן צו באװייזן אים זייער אומדערצויגנקייט. אין דער אמתן אבער דעמאנסטרירט איר דאן אייער אומטאקטישקייט. װייל מיט א מענשן, װאס מען האט זיך נאר װאס באקענט, באנוצט מען זיך ניט װי מיט א משרת און בכלל מאכט א שלעכטן איינדרוק דאס ,אפריכטן' פון צװייטן.\nאויף א בחור (גלויבט מיר, איך האב דערפארונג!) קאן אזא מיידל ניט מאכן קיין גוטן איינדרוק. זי קאן אפילו ניט ארויסרופן צו זיך דעם געהעריקן אינטערעס.\nדי, װאס מיינען ערנסט װעגן א חתן, דארפן אויף זיך גרויס אכט לייגן אין געזעלשאפט פון ניי-באקאנטע יונגע לייט, בכדי ביי זיי ארויסצורופן צו זיך דעם געװאונשטן אינטערעס.\nאון איר טוט ס׳רוב קאפויער...\n, צי, װעט איר רופן אייער מוטער אויב איך װעל אייך געבן א קוש?'\n,יא, איך בין אבער אזוי הייזעריק אז איך גלויב ניט, אז זי װעט מיך קאנען הערן'.\n9 נאוועמבער 1932\nהואווער גראטולירט רוזוועלט'ן צו זיין וואל-זיג.\nניו-יארק, (ספ). היינט 9 אין דער פרי לויט דער אמעריקאנער צייט האבן זיך אנגעהויבן אין אמעריקע די וואלן פון 531 עלעקטארן, וואס דארפן אין יאנואר דורכפירן די וואלן פון נייעם פרעזידענט פון די פאראייניקטע שטאטן.\nעס זענען פאראן 47 מיליאן וואל-בארעכטיקטע.\nדי פאראינטערעסירונג מיט די וואלן איז זייער גרויס. אלע טאנץ-זאלן און קאבארעטן וועלן זיין אפן ביז 5 פארטאג און מען וועט כסדר מעלדן די וואל-רעזולטאטן דורכן ראדיא. אויך אויף אלע אמעריקאנישע שיפן און באנען וועלן אן אויפהער געגעבן ווערן די קאמוניקאטן וועגן גאנג פון די וואלן.\nמאנטאג אין אוונט האט מען זיך געוועט 5 קעגן 1 לטובת רוזוועלט'ן.\nניו-יארק, 8 (פ). דער רעזולטאט פון די וואלן וועלן באקאנט ווערן ערשט 12 אזייגער ביינאכט לויט דער אמעריקאנער צייט, ד. ה. ארום 6 אזייגער פארטאג לויט דער אייראפעאישער צייט.\nניו-יארק, 8 (פאט). נישט אפיציעלע ידיעות וועגן איינציקווייז ארויסגעכאפטע רעזולטאטן מעלדן, אז דער קאנדידאט פון די דעמאקראטן, רוזוועלט, האט אנ'איבערגעוויכט אין 7 שטאטן, וואס קלויבן אויס צוזאמען 93 עלעקטארן (וואל-מענער) און הובער האט אנ'איבערמאכט אין 3 שטאטן, וואס קלויבן אויס 20 עלעקטארן. אין די שטאטן מאסאטשוסעטס און פענסילוואניע האבן דערווייל ביידע קאנדידאטן א גלייכע צאל שטימען.\nניו-יארק, 8 (פ). 5 נאכמיטאג (לויטן אמעריקאנער זייגער) זענען געווען ידיעות פון די שטאטן: אלאבאמע, קאלאראדא, פלארידע, דזשארדזשיע, קענזעס, מאסאטשוסעטס, מיטשיגען, מיסורי, ניו-האמפשייר, נארד-קעראליין, אקלאהאמע, נעבראסקע, רוט-איילאנד, (אלזא 13 שטאטן אויף דער אלגעמיינער צאל פון 48 שטאטן), אז רוזוועלט גייט אויפן ערשן ארט.\nניו-יארק, 8 (פ). 7 אוונט (אויפן אמעריקאנער זייגער) זענען באקאנט געווארן נישט אפיציעל די רעזולטאטן פון 21 שטאטן. דער סך-הכל איז, אז די מערהייט עלעקטארן זענען פון רוזוועלט'ס צד.\nניו-יארק, 8 (פ). די ערשטע ידיעות וועגן רעזולטאט פון די וואלן אין דער שטאט ניו-יארק, אז רוזוועלט האט 189 עלעקטארן און הובער 73. דאס איז בלויז פון איין צענט-חלק פון ניו-יארק סיטי. די רעזולטאטן פון די איבעריקע 9 חלקים פעלן נאך.\nבערלין, 8 (פ). האלב 1 ביינאכט (אויף אונזער זייגער) איז דא אנגעקומען פון ניו-יארק א ראדיא-ידיעה, אז די וואלן אין די פאראייניקטע שטאטן זענען אריבער רואיק.\nרוזוועלט'ס זיג האלט מען פאר פולשטענדיק זיכער.\nאפילו די רעפובליקאנער זענען מודה אין זייערע ביולעטינען, אז די דעמאקראטן האבן כמעט אומעטום א מערהייט.\nא באזונדערע אויפמערקזאמקייט האט ארויסגערופן די ידיעה פון טעקסאס, אז דארטן האט אזייגער 7 אין אוונט (לויטן דארטיקן זייגער) דאמינירט רוזוועלט מיט 16,586 שטימען קעגן הובער'ן, וואס האט באקומען בלויז 3,262 שטימען.\nדי הערשנדע מיינונג איז, אז רוזוועלט וועט באקומען מיט 10 מיליאן שטימען מער פאר הובער'ן.\nבערדיטשעוו* וויל נישט רעדן קיין אידיש\n22 נאוועמבער 1932\nמאסקווע (יטא). א ריי רעגירונגס-אנשטאלטן אין בערדיטשעוו, ווי דער שטאטישער סאוויעט, די פראקוראטור, מיליציע און אנד., האבן לעצטנס אויפגעהערט צו באדינען די אידישע באפעלקערונג אין דער אידישער שפראך – ווי עס באקלאגט זיך א בערדיטשעווער קארעספאנדענט פון ,אדעסער ארבייטער'.\n,דער כארקאווער שטערן' באצייכנט אזא האנדלונג אלס א פארקריפלונג פון דער ,לענינישער נאציאנאלער פאליטיק' און פאדערט, אז די שולדיקע זאלן גערופן ווערן צו ארדענונג.\n*בערדיטשעוו ליגט אין דער אוקראינע און איז געווען באקאנט אלס יידיש-ריידנדיקע שטאט אזוי ווי מעזעריטש אין פוילן, וואו די יידן האבן גערעדט בלויז יידיש און די גויים האבן אויך גערעדט יידיש.\n**באמערקונג פון רעדאקציע: אט-דער באריכט ווייזט, אז די סאוועטן האבן אויסגענוצט יידיש בלויז נאר אלס פראפאגאנדע-מיטל, כדי צו פארשפרייטן און בילדן די יידישע פאלקס-מאסן אין דער קאמוניסטישער אידעאלאגיע. די קאמוניסטן האבן אריינגעשיקט יידיש ,אין גלות' גלייך נאכדעם ווי די יידישע באפעלקערונג האט זיך צוגעאייגנט רוסיש. די מעשה פון א ,יידישער קולטור' אין ראטן-פארבאנד איז ניט געשטויגן, ניט געפלויגן; פון סאמע אנהייב איז דאס געווען א גרויסער ליגן.\nגרויסע דערפינדונגען פון א אידישן גערלערנטן\nמאסקווע (יט"א). צוויי גרויסע דערפינדונגען, וואס וועלן ארויסרופן אנ'איבערקערעניש אין דער מעדיצינישער וויסנשאפט זענען געמאכט געווארן אין מאסקווער ,אינסטיטוט פאר בלוט-איבערגיסונגען' אונטער דער אנפירונג פון דעם אידישן פראפעסאר באלאכאווסקי. די ערשטע דערפינדונג באשטייט אין דעם, וואס עס איז אויסגעפונען געווארן א מיטל צו קאנסערווירן מענשליך בלוט, עס זאל בלייבן פריש און גוט צו איבערגיסונג אין פארלויף פון דריי וואכן. די צווייטע - אז בלוט פון טויטע מענשן קאן איבערגעגאסן ווערן אין די אדערן פון לעבעדיגע מענשן און גיט די זעלבע רעזולטאטן ווי די איבערגיסונג פון ,לעבעדיג' בלוט.\nבלוט-טראנספוזיעס פון איין מענשן אין דעם צווייטן ווערן באנוצט ביי פארשידענע בלוט-קראנקהייטן און ביי גרויסע בלוט-פארלוסטן, וואס שטעלן אין געפאר דאס לעבן. איידער עס ווערט געמאכט די בלוט-אנאליזן מוז עס דורך א ריי בלוט-אנאליזן פעסטגעשטעלט ווערן, אז דאס בלוט פון דעם, וואס גיט דאס בלוט און דעם קראנקן געהערן צו איין בלוט-גרופע און אז דער בלוט-געבער איז ניט קראנק אויף סיפיליס אדער מאלאריע. עס פאסירן אבער פאלן, ווען מען קאן קיין איין מינוט נישט פארלירן. אין אזעלכע פאלן איז די דערפינגונד פון פראפ. באלאכאווסקי זייער וויכטיק! מען קאן דאן באנוצן בלוט, וואס איז פון פריער צוגעגרייט און קאנסערווירט לויט דער מעטאד פון פראפ. באלאכאווסקי.\nנאך וויכטיקער איז די צווייטע אנטדעקונג וועגן די אייגנשאפטן פון בלוט פון געשטארבענע.\nדי צאל מענשן, וואס קאנען געבן בלוט איז באגרענעצט און די מאס בלוט, וואס יעדער בלוט-געבער קאן געבן איז אויך באגרענעצט. די אנטדעקונג פון פראפ. באלאכאווסקי לייזט די ,בלוט-פראגע'. ער האט נעמלעך אויסגעפונען, אז דאס בלוט פון א מענשן, וואס איז ביים לעבן געווען געזונט, אנהאלט די ערשטע זעקס שעה נאך זיין טויט אלע אייגנשאפטן פון געזונט בלוט און קאן געברויכט ווערן פאר טראנספוזיעס. אין א ריי פאלן קאן דאס בלוט אויך קאנסערווירט ווערן און בלייבט גוט פאר געברויך אין פארלויף פון 14-15 טעג.\n80 איבערגיסונגען פון קאנסערווירטע, ,לעבעדיקע' און ,טויטע' בלוט זענען אין פארלויף פון די לעצטע עטלעכע חדשים געמאכט געווארן אין איינעם פון די מאסקווער שפיטאלן מיט די בעסטע רעזולטאטן פאר געפערלעך קראנקע מענשן. עס זענען אויך געווען פאלן, ווען אפערירטע אויפן אפעראציע-טיש האבן שוין געהאט פארלוירן דעם פולס צוליב דעם גרויסן בלוט-פארלוסט און בלויז די אריינגיסונג פון א ליטער ,קאנסערווירט' בלוט האט זיי אומגעקערט צום לעבן. ווען עס וואלט זיך געפאדערט בלוט דוקא פון א לעבעדיקן מענשן, וואלטן די אפערירטע געשטארבן פריער, איידער מען וואלט דאס בלוט באקומען און געהעריק צוגעגרייט.\nדי צוויי אנטדעקונגען אונטער דער אנפירונג פון פראפ. באלאכאווסקי זענען איצט ברייט אויסגענוצט אין דער מעדיצינישער, איבערהויפט כירורגישער, פראקטיק.\n25 דעצעמבער 1932\nא ווארשעווער נאכמיטאג-צייטונג האט ערב די חגאות פארעפנטליכט א ידיעה, אז די טעג וועט אנטדישן ווערן די פראגע וועגן פארקלענערן דאס דירה-געלט: פאר געוועלבער אויף 20%, פאר וואוינונגס-לאקאלן פון מער פון דריי צימערן ווי אויך פאר מיטעלע און קליינע געוועלבער אויף 15%, און פאר קלענערע לאקאלן אויף 10%.\nמיר דערוויסן זיך, אז די ידיעה איז נישט ריכטיג. ביז איצט האט די רעגירונג נאך נישט בארטאכט די פראגע פון פארקלענערן דאס דירה-געלט.\nעס בלייבט דערווייל נאר דער וועג פון פארקלענערן דאס דירה-געלט לויט א פארשטענדיגונג מיט די בעלי-בתים צוליב דעם וואס זיי האבן באקומען הנחות ביים אפצאלן די היפאטעק-חובות, ווי אויך פארקלענערט די פראצענטער.\nטשיקאגא 24 (ספ.). אין א תבואה-עלעוואטאר, וואו עס זענען געווען 350,000 בושל ווייץ, איז צוליב אנ'אויפרייס פון תבואה-שטויב אויסגעבראכן א שרפה. די 5-שטאקיגע געביידע פון עלעוואטאר האט אפגעברענט ביזן גרונט, הגם ביים לעשן די שרפה האט געארבעט א גוואלדיק גרויסע מחנה פייערלעשער. די היוקות שאצט מען אויף העכער א מיליאן דאלאר.\nכמעט אין איין צייט מיט דער שרפה אין עלעוואטאר איז געשען אנ'אויפרייס אין א גרויס הויז מיט פריוואטע דירות. צווישן די מאסן איינוואוינער פונ'ם הויז איז אויסגעבראכן א פאניק. א פאר מענשן, וואס זענען פארברענט געווארן לעבעדיגערהייט, האט מען שוין ארויסגענומען פון אונטער די חורבות. 16 שווער פארוואונדעטע האט מען אפגעפירט אין די שפיטעלער. וועגן א סך איינוואוינער ווייס מען נישט, וואו זיי זענען, און מען האט מורא, אז זיי זענען אומגעקומען.\n24 דעצעמבער 1933\nא פוילישער איד האט צו דערציילן סענסאציעס וועגן דער רייכסטאג-אונטערצינדונג\nבערלין, 22 (פאט) די שווייצארישע טעלעגראפן-אגענטור טיילט-מיט, אז דער פוילישער בירגער אליעזר קאפלאן, וואס איז אנטלאפן פון דייטשלאנד, האט דערקלערט א געוויסן אדוואקאט אין ציריך, אז ער באזיצט סענסאציאנעלע ידיעות וועגן דער אונטערצינדונג פון רייכסטאג. ער שטעלט-פעסט, אז אחוץ וואן-דער-לובע'ן זענען דא אריינגעמישט געוויסע נאציאנאל-סאציאליסטישע פאקטארן. קאפלאן האט אויסגעדריקט די גרייטקייט אפצוגעבן דערקלערונגען פארן לייפציגער טריבונאל, אויב מען וועט אים גאראנטירן די פערזענלעכע זיכערקייט.\nאידישער יונגערמאן ארעסטירט אלס מערדער פון הארסט וועסעל\nבערלין (ספעציעל). אן אפיציעלער קאמוניקאט פון דער בערלינער פאליציי מעלדעט, אז דער פאליציי איז געלונגען צו כאפן דעם מערדער פונעם היטלעריסטישן ,נאציאנאלן העלד', וועלכער איז זיינערצייט געפאלן פון אן אומבאקאנטער האנט. אלס מערדער איז ארעסטירט געווארן דער אידישער סטודענט סאלי עפשטיין.\nאויך איד. שילער מוזן רופן ,הייל היטלער!'\nבערלין 23 (יט"א) לויט א פארארדענונג, וואס איז ארויסגעגעבן געווארן דורכן רייכס-אינערן-מיניסטער זענען אלע אידישע שילער אין גאנץ דייטשלאנד פארפליכטעט צוזאמען מיט אלע איבעריגע שילער צו באגריסן דעם לערער, ווען ער קומט-אריין אדער פארלאזט דעם קלאס מיט דער באגריסונג ,הייל היטלער!'\nאידן-ריינער ,ברוינער באזאר' אין בערלין\nבערלין 23 (יט"א). פאר וויינאכטן איז אין בערלין געעפנט געווארן א ספעציעלער ,ברוינער באזאר', צו וועלכן אידישע פירמעס זענען נישט צוגעלאזן געווארן.\nדער מאניפעסט פון מלוכה-פרעזידענט\nדער מלוכה-פרעזידענט פראפ. איגנאצי מאשטשיצקי האט היינט אין אוונט ארויסגעלאזט פאלגנדן מאניפעסט:\nצו די בירגער פון דער רעפובליק!\nמארשאל פילסודסקי האט פארענדיגט דאס לעבן!\n(13 מאי 1935)\nמארשאל יוזעף פילסודסקי\nמיט דער גרויסער מי פון זיין לעבן האט ער געבויט דעם כח אין פאלק, מיטן זשעני פון זיין שכל, מיט דער הארטער אנשטרענגונג פון זיין ווילן, האט ער די מלוכה ווידער אויפגעבויט. ער האט זי געפירט צום ווידערגעבורט פון דער אייגענער קראפט, צו דער באפרייאונג פון די כחות, אויף וועלכע עס וועט זיך אנשפארן דער קינפטיקער גורל פון פוילן. פאר זיין גיגאנטישער ארבעט איז אים געגעבן געווארן צו זען אונזער מלוכה אלס א לעבעדיגע שאפונג, פעאיג צום לעבן, צוגעגרייט צום לעבן, און די ארמיי אונזערע באדעקט מיט דעם רוח פון די זיגרייכע פענער.\nדער דאזיגער גרעסטער אין אונזער גאנצער היסטאריע מענש האט אין די טיפענישן פון דער פארגאנגענער געשיכטע געשעפט דעם כח פון זיין גייסט און דער איבערמענשליכער אנשטרענגונג פון די געדאנקען פארויסגעזען די צוקונפטיגע וועגן.\nנישט זיך אליין האט ער שוין דארט געזען, ווייל ער האט שוין לאנג געשפירט, אז זיינע פיזישע כחות צייכענען די לעצטע מעשים. ער האט געצוואונגען און צו זעלבסטשטענגיקער ארבעט פארהארטעוועט די מענשן, אויף וועלכע עס האט געדארפט פאלן די לאסט פון דער פאראנטווארטליכקייט. ער האט איבערגעלאזט דעם פאלק די ירושה פון געדאנק וועגן האנאר און קראפט פון דער מלוכה. אט-די דאזיגע צוואה, וואס ער האט אונז, די לעבעדיגע, איבערגעלאזט, דארפן מיר אויפנעמען.\nזאל דער טרויער און ווייטאג פארטיפן ביי אונז די פאראנטווארטליכקייט פון אונזער גאנצן פאלק לגבי זיין גייסט און לגבי די קינפטיקע דורות.\nדער פרעזידענט פון דער פוילישער רעפובליק\nשלאס ווארשע, דעם 12טן מאי1935\nדי שמערצליכע ידיעה וועגן דעם טויט פון יוזעף פילסודסקי וועט ארויסרויפן א אויפריכטיגן טיפן טרויער אין די הערצער פון אלע פעלקער פון דער פוילישער רעפובליק.\nדאס פוילישע פאלק האט פארלוירן זיין גרעסטן זון, וועלכער האט אין משך פון דורות נישט געהאט צו זיך קיין גלייכן; די פוילישע מלוכה איז פאריתומט געווארן פון איר שעפער און בויער, וועלכער האט זיין גאנצע יוגנט פארצערט אין איבערמענשליכע אנשטרענגונען און קרבנות פאר איר ווידער-אויפלעבונג און באפרייאונג און האט ביז זיין לעצטן אטעם-צוג ווי א געטרייער פאטער געוואכט איבער איר וואויל; די נאציאנאלע מינדערהייטן, און אויך דערונטער מיר יידן, זענען דורך דעם טויט פון פילסודסקי בארויבט געווארן פון דעם מאן, אין וועלכן זיי האבן געזען דעם אויסדריקער און פארקערפערער פון די שענסטע פוילישע היסטארישע טראדיציעס פון טאלעראנץ און קאמף פאר פעלקער-פרייהייט.\nאבער אויך ווייט איבער די גרענעצן פון דער פוילישער מלוכה וועט דער טויט פון פוילנ'ס באפרייער וועקן הערצליכן מיטגעפיל ביי אלע די, וואס האבן געהאט די געלעגנהייט זיך צו באקאנען מיט דעם גראנדיעזן לעבנס-ווערק פון דעם דאזיגן מאן מיט א פארמאט פון די מיטאלאגיע צענטאורן, וועלכער האט אויף זיינע פלייצעס אויסגעטראגן די ליידן און לאסטן פון מיליאנען.\nנאך צו פריש איז דער דערשיטערנדער איינדרוקן כדי צו קאנען אין איצטיגן מאמענט שילדערן די גרויס פון דער אבידה און צו געבן אנ'אומפאסנד בילד פון דער הערליכער געשטעלט וואס פארשווינדט איצט פון דעם סאמע שפיץ פון דעם פוילישן מלוכה-לעבן.\nאין דער איצטיקער שעה פון שמערץ און צער ווילן מיר, בלויז געבן אנ'אויסדרוק צו דער אייבערצייגונג, וואס באלעבט אלע פוילישע בירגער אן אויסנאם:\nיוזעף פילסודסקי'ס ערדישע שאל גייט-אוועק, אבער זיין גרויסער זשעני און לעבנס-ווערק בלייבן אומשטערבליך. זיין ביישפיל פון א לעבן, וואס איז געווען איין לאנגע קייט פון אפפער פארן פאלק און מלוכה, וועט אייביג שיינען, ווי דער שענסטער קליינאט פון פוילנ'ס געשיכטע, און די דערגרייכונגען פון זיין לעבן זענען צוזאמענגעוואקסן מיט דער פוילישער מלוכה אויף אייביגע צייטן.\nצוזאמען מיט אלע פעלקער פון דער פוילישער רעפובליק בויגן מיר אין ערפורכט און טיפן טויער אונזער קאפ פאר דעם אומשטערבליכן גייסט פון דעם גרעסטן פאליאק פון אונזער דור, פון פוילנ'ס ערשטן מארשאל, יוזעף פילסודסקי, וועלכער גייט-אוועק אין דער אייביקייט.\nקאנטער-רעוואלוציע אין שפאניע\nאויפשטאנד פון מיליטער און פלאט. - בונט אין מאראקא. - אין דער שפיץ פון אויפשטאנד שטייען מאנארכיסטן און רעכטע. - רעגירונג און קאנטער-רעוואלוציאנערן מעלדן וועגן נצחונות. -\n,היינט, 19 יולי 1936\nא פלאקאט פון שפאנישן בירגער-קריג*\nפאריז, 18, (פאט). פון פאריז ווערט מיטגעטיילט, אז אין א ריי שטעט אין שפאניע איז אויסגעבראכן א קאנטער-רעוואליאנערער אויפשטאנד. די רעגירונג מעדלעט, אז זי באהערשט די לאגע. דאס מיליטער און די ציווילע גווארדיע זענען געטריי דער רעגירונג און קעמפן געגן די אויפשטענדער.\nאויך פון שפאניש מאראקא ווערט מיטגעטיילט וועגן אן'אויפשטאנד פון מיליטער מיטן צוועק דורכצופירן א מאנארכיסטישע איבערקערעניש.\nלאנדאן, 18, (פ.). אהער זענען אנגעקומען ידיעות, אז אויף מאנטאג איז אין שפאניע צו דערווארטן א מלוכה-איבערקערעניש. פון דער שפאניש-פראנצויזישער גרענעץ ווערט געמעלדעט, אז דער פירער פון די רעכטע גיל ראכלעס איז פרייטאג ביינאכט אריבער די שפאנישע גרענעץ און איז אוועק קיין ביאראיץ.\nמאדריד, 18, (פ.). מאדריד לעבט איצט ווי אויף א וואולקאן. א ליאדע מינוט דערווארט מען אן אויפטרייסלונג. די גאנצע נאכט פון פרייטאג אויף שבת האט די פאליציי געבויט באריקאדעס אויף די גאסן.\nדי קאמוניסטישע און סאציאליסטישע מיליץ איז אליארמירט געווארן און פאטראלירט אין די גאסן. אלע זענען באוואפנט. די סאציאליסטן פארלאנגען, אז די אנארכא-סינדיקאליסטן זאלן באפרייט ווערן, כדי זיי זאלן אנטיילנעמען אין קאמף געגן געמיינזאמען שונא - די מאנארכיסטן.\n*די שפאנישע לאזונג ,נא פאסאראן' מיינט ,זיי וועלן ניט אריבער'. ,זיי וועלן ניט אריבער' האט באדייט, אז די ארמיי פון פאשיסטישן גענאראליסימא פראנציסקא פראנקא וועט קיינמאל ניט אריבער און אריין קיין מאדריד.\nיאפאן גרייט שוין א ,זעלבסטשטענדיגע, רעגירונג פאר גאנץ כינע\n,היינט' באריכטעט דעם 13טן דעצעמבער 1937 וועגן דעם יאפאנישן אנפאל אויף נאנקין, כינע:\nדי יאפאנישע ארמיי מארשירט-אריין קיין נאנקין\nטאקיא - די יאפאנישע טעלעגראפן-אגענטור ,דאמעי' מעדלעט, אז נאנקין איז מאנטאג פרי געפאלן; די שטאט איז באזעצט דורכן יאפאנישן מיליטער.\nטאקיא (פא"ט) - די יאפאנישע הויפט-קווארטיר האט מאנטאג 4 בייטאג פארעפנטליכט א קאמוניקאט אין וועלכן זי איז מודיע, אז די יאפאנער האבן פארנומען אלע באפעסטיקטע ערטער פון נאנקין. דער רעשט פון די כינעזישע אפטיילונגען, וואס שטעלן נאך א שוואכן ווידערשטאנד, איז ארומגערינגלט געווארן דורך די יאפאנער אין צפון-טייל פון שטאט.\nטאקיא (פא"ט) - די כינעזער, וואס פארטיידיקן נאנקין האבן מאנטיק אנגעהויבן זיך צוריקצוציען. די יאפאנישע עראפלאנען האבן זיי גוואלדיק אטאקירט. 4 גרויסע כינעזישע שיפן זיינען אונטערגעגאנגען.\nטאקיא (פא"ט) די יאפאנישע מיליטערישע אנפירונג מעלדעט: זונטאג בייטאג האבן די יאפאנער פארנומען אלע טויערן פון נאנקין, דעם הויפט-זיץ פון דער נאנקין-רעגירונג, די רעזידענץ פון מארשאל טשען קיי שעק, דאס הויפט-קווארטיר און די קאדעטן-שולן. די יאפאנער האבן אויך פארנומען פוקאו, וואס ליגט ביים טייך יאנגסטע. די כינעזער שטעלן א פארביסענעם ווידערשטאנד. יאפאנישע עראפלאנען באווארפן די כינעזער מיט מעד-באמבעס. בעתן איבערגיין דעם טייך יאנגסטע זענען אומגעקומען 1000 כינעזער. פיל יאפאנישע שיפן באטיידיקן זיך אין קאמף ארום נאנקין.\n12 טויזנט כינעזער אומגעקומען פון שטינקנדע גאזן\nטאקיא (פא"ט) - אויפן נאנקינער פראנט זענען אומגעקומען 12 טויזנט כינעזער דורך שטינקענדע גאזן, וואס זיי אליין האבן ארויסגעלאזט קעגן די יאפאנער. דער ווינט האט די גאזן צוריקגעיאגט אויף די כינעזישע פאזיציעס.\nיאפאן באשענק כינעזער מיט א רעגירונג\nטאקיא (פא"ט) - ,דאמעי' מעלדעט פון פעקין, אז עס וועט געשאפן א נייע כינעזישע רעגירונג, וואס דארף איבערנעמען די הערשאפט איבער גאנץ כינע. די נייע רעגירונג דארף פארנעמען דאס ארט פון דער נאנקין-רעגירונג, וועלכע איז שוין איצט, נאכן פאלן פון נאנקין, א פיקטיווע. אין צוזאמענשטעל פון דער נייער רעגירונג וועלן אויך אריין פארשטייער פון כינעזישע בירגער-קאמיטעטן פון אלע פראווינצן.\nגעשטארבן דער עלטסטער יידישער פאליציאנט\nאין אידישן שפיטאל איז נעכטן געשטארבן אין עלטער פון 53 יאר דער עלטסטער עמעריטירטער יידישער פאליציאנט, ישראל יורבלום. דער פארשטארבענער יידישער פאליציאנט איז געווען צוגעטיילט צום 4טן קאמיסאריאט איז געווען זייער פאפולער. (,היינט', 5 אויגוסט 1938)\nאין משך פון פרייטאג און שבת איז פארגעקומען דער ,אנשלוס' פון עסטרייך צו היטלער-דייטשלאנד.\nקאנצלער שושניג האט דעמיסיאנירט. דאס דייטשע מיליטער האט אריינגעמארשיט קיין ווין.\nהיטלער, הימלער, העס און א. אנדערע נאצי-פירער געפינען זיך שוין אויך אין ווין.\nדא גיבן מיר איבער די דעפעשע וועגן דעם לויט דער ארדענונג פון זייער אנקומען.\nזונטאג, 13 מערץ 1938\nהיטלערס אויטא-קאלאנע פארט-אריין קיין וויין\nווי אזוי האט עס זיך אנגעהויבן\nווין (ספעציעל). פרייטאג אינדערפרי האבן די צייטונגען פארעפנטלעכט א קורצע נאטיץ, אז אין ווין וויילט דער געוועזענער דייטשער אמבאסאדאר פון פאפען און ס'גרייטן זיך וויכטיקע געשעענישן.\nאזייגער צען אינדערפרי האט דער ווינער ראדיא געמאלדן, אז עס ווערט מאביליזירט דער יארגאנג 1925, דערביי האט מען, כדי צו בארואיקן די עפנטלעכע מיינונג, צוגעגעבן א קאמענטאר, אז עס האנדלט זיך וועגן א פארארדענונג אין צוזאמענהאנג מיטן זונטאגדיקן פלעביסציט. אזייער פינף האט מען שוין אין די דיפלאמאטישע קרייזן געוואוסט, אז דייטש מיליטער קאנצענטרירט זיך אויף דער עסטרייכיש-בייערישער גרענעץ און אז היטלער האט געשטעלט שושניג'ן אן אולטימאטום.\nדער דייטשער אולטימאטום האט אנטהאלטן דריי פונקטן: שושניג זאל אפטרעטן, אויף זיין ארט זאל נאמינירט ווערן דער אינערן-מיניסטער ד"ר סעיס אינקווארט און אפרופן דעם פלעבעסציט אלס א זאך, וואס שטייט אין סתירה מיטן אפמאך אין בערכטעסגארטן.\nדער אולטימום האט אנטהאלטן א דראאונג, אז דאס דייטשע מיליטער מארשירט-אריין קיין עסטרייך, אויב דער אולטימאטום וועט נישט אנגענומען ווערן ביז 6 אזייגער נאכמיטאג.\n18:45 האט שושניג געהאלטן זיין געזעגענונגס-רעדע דורכן ראדיא. ער האט פעסטגעשטעלט אין זיין רעדע, אז ער טרעט-אפ אונטער דער דראאונג פון דעם אולטימאטום און אז עס איז נישט ריכטיק, אז ער טרעט-אפ דערפאר, ווייל ער קאן נישט באהערשן די אינערליכע לאגע. ער האט אויך אונטערגעשטראכן, אז דער בונדעס-פרעזידענט מיקלאס האט ארויסגעגעבן א באפעל, אז אויב די דייטשע ארמיי וועט אריינמארשירן קיין עסטרייך זאל די עסטרייכישע ארמיי זיך צוריקציען און אויסמיידן בלוט-פארגיסונג.\nווין (פאט). דער פארלויף פון די היסטארישע געשעענישן איז געווען אזא:\nדי עסטרייכישע רעגירונג האט באקומען פון דייטשלאנד א פאדערונג, אז דער פלעביסציט זאל זיין א געמיימער. די עסטרייכישע רעגירונג האט דעם באדינג אנגענומען... נאכדעם איז אין אנ'אנטשידענער פארם ארויסגערוקט געווארן די פאדערונג איבערצורוקן דעם טערמין פון דער אפשטימונג.\nאויך דעם באדינג האט די רעגירונג אנגענומען. בערלין האט אבער ווייטער ארויסגערוקט נאך א פאדערונג - שושניג זאל אפטרעטן, די נאציס זאלן האבן א מערהייט אין דער רעגירונג און דער עסטרייכישער לעגיאן זאל באנוצט ווערן אלס געהילף-פאליציי. די דייטשע רעגירונג האט באווארנט, אז זי וועט ארויסציען אלע קאנסעקווענצן, אויב אירע באדינגונגען וועלן נישט אנגענומען ווערן.\nדער פרעזידענט מיקלאס האט די דאזיקע באדינגונגען נישט אנגענומען. ער האט בלויז שושניק'ן געהייסן ארויסגעבן א באפעל, אז דאס עשטרייכישע מיליטער זאל נישט שטעלן קיין שום ווידערשטאנד, אויב דייטש מיליטער וועט אריינמארשירן קיין עסטרייך. אויף דער זיצונג פון מיניסטארן-ראט האט שושניג זיך דעצידירט צו דעמיסיאנירן.\nפון זעלבן נומער ,היינט' פון דער ערשטער זייט\nטשעכישער פרעזידענט האכא איבערגעגעבן דאס לאנד אין היטלער'ס הענט. -\nדייטש מיליטער פארנומען פראג און און באזעצט גאנץ טשעכיע. - פאשיסטן-פירער גאידא. -\nהיטלער'ס שטאטהאלטער איבער טשעכיע. -\nאונגאריש מיליטער פארנומען קארפאטא-רוס און צוגעקומען ביז צו דער פוילישער גרענעץ.\n,היינט', דאנערשטאג, 16 מערץ 1939\nדי נאציס מארשירן-אריין קיין פראג\n(די פאלגנדיקע זיינען די אונטער-קעפלעך פון דער ערשטער זייט):\nדערדריקנדער רושם אין פראג\nאריינמארש פון דייטש מיליטער קיין טשעכיע\nדאס דייטשע מיליטער רוקט זיך פארויס\nבאפעל פון דער פראגער רעגירונג צו דער באפעלקערונג\nהיטלער אין פראג\nדייטש מיליטער פארנומען פראג!\nהיטלער'ס באפעל צו דער אמיי\nדייטשיש מיליטער אין סלאוואקיי\nטשעכישע רעגירונג דעמיסיאנירט\nפרעזידענט האכא צוריקגעקומען קיין פראג\nדי שמחה אין דייטשלאנד\nדער מארש פון אונגארישן מיליטער איז באשווערט צוליבן שלעכטן וועטער\nטשעכישע מיליטער-אפטיילונגען אריבער די פוילישע גרענעץ\nנידערגעשלאגנקייט אין פראנקייך\nאמבאסאדארן פון ענגלאנד און פראנקרייך ,אינפארמירן' זיך אין בערלין\nדער ,פעלקישער באאפאכטער' וועגן סוף פון דער טשעכאסלאווקיי\nבערלין, 15 (ספ). היינט האלב 4 פארטאג איז אונטערגעשריבן געווארן אנ'אפמאך צווישן דעם טשעכישן פרעזידענט האכא און היטלער'ן.\nבערלין, 15 (פאט). דער טעקסט פון אונטערגעשריבענעם אפמאך לויטעט:\n,דער קאנצלער האט היינט אויפגענומען אין בערלין, אין דער אנוועזנהייט פון רייכס-אויסערן-מיניסטער פון ריבנטראפ, דעם טשעכאסלאוואקישן פרעזידענט ד"ר האכא און דעם טשעכאסלאוואקישן אויסערן-מיניסטער כוואלקאווסקי אויף זייער אייגענער בקשה. ביי דער באגעגעניש זענען בארטאכט געווארן ביי דער פולער אויפריכטיקייט די ערגסטע סיטואציע, וואס איז אנשטאנען אין דער לעצטער וואך אין טשעכיע.\n1מענש טויט; 2 שווער פארוואונדעט\n,היינט, 2 אפריל 1939\nא שוידערליכע אויטא-קאטאסטראפע פון וועלכער ס'זענען געפאלן דריי קרבנות איז נעכטן פארגעקומען אויף סלאוואצקי-גאס אין זשאליבאזש.\nאין דער ריכטונג צו בעליאן איז געפארן אן'אויטא, מיט וועלכן ס'האט אנגעפירט דער שאפער בעלאסלאוו ספשאנטשקאווסקי. דורכן וועג איז דורכגעלאפן א מיידעלע און דער שאפער, וועלנדיק אויסמיידן א קאטאסטראפע, האט א קערעווע געטאן אויף לינקס. דער קער איז אבער געווען אזא אומגליקלעכער, אז דער אויטא איז ארויף אויף דעם טראטואר און צוגעדריקט צו א בוים צו פארבייגייענדיקע פרויען. דער אויטא איז צעשמעטערט געווארן און פארוואונדעט אין קאפ דעם שאפער. דער דאקטאר פון דער ארויסגערופענער גיכער הילף האט פעסטגעשטעלט, אז ביי איין פרוי, א קריסטין פון בערך 60 יאר, איז דער גאנצער קערפער פארוואונדעט און די לינקע האנט צעבראכן, און די צווייטע פרוי, די יידישע, האט צעבראכן א פוס און אויך פארוואונדעט געווארן איבערן גאנצן קערפער.\nדי פארוואונדעטע פרויען זענען אפגעפירט געווארן אין שפיטאל. די קריסטליכע פרוי איז פון די וואונדן געשטארבן.\nדי נעמען פון די פרויען זענען נאך נישט פעסטגעשטעלט געווארן.\nדער שאפער איז געווארן פארהאלטן און איבערגעגעבן אין רשות פון דער אויספארשונגס-מאכט. אויפן ארט פון דער קאטאסטראפע איז אנגעקומען א קאמיסיע פון רעגירונגס-קאמיסאריאט.\nוואס איז דאס פארא פאניק אויף דער קארמעליצקא גאס?\nמען האט דארט דערזען א טראמוויי...\n(27 יוני 1924)\nפון ,היינט', יולי 1927\nרעקלאמעס פון ,היינט'\n(18 אקטאבער 1918)\n2 דעצעמבער 1932\nאין די פודערן צום געזיכט\nנידער מיטן נישט-נאטירלעכן ,מאקיאזש'-אויסזען!\nא נייער פודער, וואס מען זעט ניט אן אויף דער הויט,\nגיט דעם געזיכט א הערליך נארטירליכע שיינקייט\nעלעגאנטע פראנצויזינס פירן איין א נייע סארט.\nזיי האבן געפונען א נייעם פודער צום געזיכט,\nוואס מאכט דאס געזיכט גלאטיק אן שפורן פון גלאנץ\nאין משך פון א גאנצן טאג.\nדי געהיימעניש באשטייט פון א נייעם אופן פון פאבריצירן,\nא דאנק וועלכן דער דינסטער פודער ווערט דריי מאל דורכגעזיפט\nדורך א זיידן זיפעלע און אויסגעמישט מיט א דאפלטן קרעם-שוים.\nדער דאזיקער נייסטער סיסטעם - א רעזולטאט\nפון לאנג-יעריקע דערפארונגען פון פראנצויזישע כעמיקער -\nאיז איצט פאטענטירט געווארן דורך דער פירמע ,טאקאלאן'.\nדער פודער ,טאקאלאן' באזייטיקט אויף שטענדיק\nדעם גלאנץ פון דער נאז און פעטקייט פון געזיכט.\nער גיט-צו דעם געזיכט אן אומגעהויערע שיינקייט,\nאון דאס געזיכט בלייבט אבסאלוט אין משך פון 8 שעה.\nקיין ווינט, רעגן אדער שוויצן רופן שוין נישט ארויס\nקיין גלאנץ אויף אייער געזיכטס-הויט,\nאויב איר געבויכט דעם ,מאט-מאכנדן' פודער ,טאקאלאן'\nוועלכער ווערט פרעפארירט לויט די אריגינעלע פארשריפטן\nפון דעם אויסגעצייכנטן פאריזער פודער ,טאקאלאן'.\nער וועט מאכן אייער געזיכט פריש און שיין ווי רויזן-בלעטלעך.\nפאדערט פודער ,טאקאלאן'.\nפאראן אין 10 הערליכע שאטירונגען.\n1.40 זל. און 2.50 זל.\nגיט-איבער אייערע טעלעפאנען צו דעזינפעקצירן\nדעם איינציקן יידישן דעזינפעקציע-אנשטאלט,\nאלבערטא 12, טעל. 5-11-14,\nוועלכער איז געגרינדעט געווארן מיט דער הילף פון\nיידישן ווירטשאפטלעכן קאמיטעט, צענטראלן סוחרים-פאראיין און צענטראלן קליינהענדלער-פארבאנד.\nגעדענקט! מיטן איבערגעגבן אייערע טעלעפאנען דעם יידישן אנשטאלט,\nדערמעגלעכט איר צובאשעפטיקן נאך מער יידישע אבעטער.\n(פרייטיק, 5 אויגוסט 1938)\n(היילן פארכעס און ליסייען דורך רענטגען-שטראלן),\nפון 10 פרי און פון 4 ביז 7 נ.מ.\n(31 יולי 1922)\nאינערליכע און נערוועזע קראנקהייטן\n(מענער-שוועכע אויף נערוועזן באדן)\nסלארנא 55 - טעלעפאן 268-36 - פון 5 - 7\nער פארהיט די הויט פון בראנדוואונדן אויף דער פלאזשע\nנייער אומגעוויינליכער פאלמאליוו קרעם\nווערט אויסגעארבעט לויט פולשטענדיק-נייע כללים און באזיצט 5 וואונדערבארע מעלות\nרעכען אליין אויס די מעלות, וועלכע ס'דארף האבן א אידעאלער קרעם. פארגלייך זיי מיט די מעלות, וואס ס'האט דער נייער ספארט-קרעם פאלמאליוו – וועלכער ווערט פארקויפט מיט א גאראנטיע: אין דער פולער מאס צופרידן אדער דאס געלט ווערט אומגעקערט! דער קרעם פאלמאליוו - דער פריינט פון דער הויט - ,פעטסט' נישט, איז דעליקאט ווי שוים און דעריבער דרינגט ער דורך אן נויטיקייט אים אריינצורייבן די הויפט-פארעס, ניט פארברייטענדיק זיי און ניט אנשטרענגענדיק די געוועבן.\nאויסגעארבעט אויפן טייערן לעצהיטערין, וועלכער איז געמישט מיט אליוון-אייל לויט דער נייער קאסמעטישער מעטאדע, וועקט ער די הויט און ער פארהיט זי פון זון-בראנדן, געבנדיק אזוי ארום די מעגלעכקייט זיך שיין אפצוברענען. וועסט באקומען א שיינע צערע ווי א רויז. אז מ'נוצט כסדר דעם קרעם איז מען פארזיכערט מיט א שטענדיק-שיינער צערע.\n1) ער גאראנטירט שיינקייט א דאנק דעם אליוון-אייל און לעציטערין.\n2) ער פארהיט די הויט פון זון און ווינט. ער גיט די מעגלעכקייט זיך אפצוברענען גלייכמעסיק אן זון-בראנדן.\n3) ער שטעלט מיט זיך פאר א נישט פעמענדן און נישט גלאנצנדן גרונט הינטערן פודער.\n4) ער דרינגט-דורך די הויט-פארעס נישט פארברייטענדיק און ניט אויסטרוקענענדיק די הויט.\n5) ער רייניקט, פאראיידלט און גלעטיקט-אויס די הויט.\n*לעציטערין - א ספעציעלע מישונג פון ווערטפולע און זעלטענע סובסטאנצן – לעבט-אויף די געוועבן און דרינגט-אריין אין דער הויט.\nרעקלאמע פון ,היינט', 19 מערץ 1926\nדי יידישע פרעסע אין אלע לענדער\nטאג-בלעטער: ,היינט' (ציוניסטיש); ,דער מאמענט' (אומפארטייאיש), ,די פאלקס-צייטונג' (סאציאליסטיש); ,פאלקס-ווארט' (ציוניסטיש)\nזשורנאלן: ,יידישע בילדער'; ,דער נייער דור' (יוגנט-זשורנאל)\nטאג-בלעטער: ,די נייעס פאלקס-צייטונג'\nטאג-בלעטער: ,די שטימע'\n,די גראדנער שטימע' (סאציאליסטישע וואכן-צייטונג)\nטאג-בלעטער: ,דאס טאג-בלאט'\nדי באלטישע לענדער\n(ליטע, לעטלאנד טון עסטלאנד)\nטאג-בלעטטער: ,דער טאג'; ,דער עקספרעס'\nזשורנאלן: ,יונג ווילנע' (ליטערארישער זשורנאל)\nטאג-בלעטער: ,די יידישע שטימע' (ציוניסטיש); ,די נייעס'; ,דאס ווארט'\nטאג-בלעטער: ,היינט'; ,דאס פאלק'; ,פרימארגן'\nטאג-בלעטער: ,די פאלקס-צייטונג' (נאציאנאלע טאג-צייטונג)\nטאג-בלעטער: ,טשערנאוויצער בלעטער'\nוועכנטלעכע און חודשלעכע צייטשריפטן: ,דאס נייע לעבן'; ,די נייע צייטונג'\nטאג-בלעטער: ,אלגעמיינע יידישע צייטונג' (נאציאנאלע טאג-צייטונג)\nטאג-בלעטער: ,די יידישע שטימע' (ציוניסטיש)\nוואכן-צייטונג: ,די יידישע צייטונג' (רעליגיעז); ,דאס יידישע פאלקס-בלאט' (אומפארטייאיש)\nטאג-בלעטער: ,דער עמעס'; ,אייניקייט'\n,ביראבידזשאנער שטערן' (קאמוניסטישע פארטיי-צייטונג)\nזשורנאלן: ,ירושלימער אלמאנאך' (ליטערארישער זשורנאל)\nטאג-בלעטער: ,די לעצטע נייעס'\nדי פאראייניקטע שטאטן\nטאג-בלעטער: ,דער פארווערטס' (סאציאליסטיש), ,דער טאג', ,דער מארגן-זשורנאל', ,דער אלגעמיינער זשורנאל'(רעליגיעז) ,די פרייהייט' (קאמוניסטיש), ,די פרייע ארבעטער-שטימע' (סאציאליסטיש-קאמוניסטיש), ,דער מאמענט' (אומפארטייאישע אינטערנעט-צייטונג)\nטאג-בלעטער: ,דער קאנאדער אדלער'\nטאג-בלעטער: ,דער פאריזער היינט'\n(גרינדער און פרעזידענט, ,דער מאמענט')


קייט מידדלעטאָן וועט געבן איר ערשטער טעלעוויזעד ינטערוויעוו זינט די קעניגלעך כאַסענע | זשורנאַל געל ברויט\nקייט מידדלעטאָן וועט געבן איר ערשטער טעלעוויזעד ינטערוויעוו זינט די קעניגלעך כאַסענע\nקייט מידדלעטאָן איז איינער פון די מערסט ציבור מענטשן אין דער וועלט, אָבער זי האט נישט געגעבן אַ טעלעוויזיע-אינטערוויו אין מער ווי פינף יאר. אבער די דוטשעסס פון קאַמברידגע איז שטעלן צו עפענען אַרויף אין אַ נייַ דאַקיומענטערי צו הערן איר באָבע אין די געזעץ, קווין עליזאַבעטה וו.\nדי קווין אין ניינעטי איז באַשטימט צו פייַערן די מאָנאַרטש ווי זי סעלאַברייץ איר גרויס דיין געבורסטאָג אין אפריל. די פּראָגראַם איז אַ צוויי-שעה-לאַנג דאַקיומענטערי אַז "יימז צו פאָרשלאָגן אַ פריש ינסייט אין אונדזער מאָנאַרטש ס לעבן און אַרבעט" וועט לופט אויף די בריטיש קאַנאַל קאַנאַל יטוו. די דאַקיומענטערי פֿעיִקייטן אָנטייל פון פּרינס טשאַרלעס און דוטשעסס קאַמיללאַ, פּלוס פּרינס וויליאם און קייט, צוזאמען מיט אנדערע וועלט פירער.\n"מיר זענען געווען מאַזלדיק צו האָבן די אָנטייל פון אַזוי פילע מיטגלידער פון די רויאַל משפּחה צו צייכן דעם היסטארישן מיסטאָון אין די לעבן פון די קווין," ניק קענט, יגזעקיאַטיוו פּראָדוצירן פון אָקספֿאָרד פילם און טעלעוויזיע, געזאגט אין אַ דערקלערונג. "עס איז אַ מערקווירדיק געשיכטע פון אַ ויסערגעוויינלעך לעבן וואָס אין אַזוי פילע וועגן ריפלעקס די טשאַנגינג פּנים פון די פאָלק."\nדי לעצטע מאָל קייט Sat אַראָפּ פֿאַר אַ פאָרמאַל טעלעוויזיע אינטערוויו איז געווען אין 2010, ווען זי און פּרינס וויליאם ערשטער גאַט פאַרקנאַסט. כאָטש די פּאָר האט געהאט אַ פּלאַץ פון נייַע לעבן געשעענישן צו רעדן וועגן, עס ס מסתּמא זיי וועט פאָקוס אויף די מלכּה. די ספּעציעלע וועט זיין אָרט אַרום די זעלבע צייַט ווי אַן עפּאָס, פארקויפט-אויס דיין געבורסטאָג סימכע אויף די גראָונדס פון ווינדסאָר קאַסטלע. לויט מענטשן, עס וועט זיין געהאלטן פון מאי 12-15, טעלינג די מלכה לעבן סטאָרי ניצן 900 פערד, און 1,500 אַקטערז, מיוזישאַנז און דאַנסערס. רעדן וועגן אַ פּאַרטיי פּאַסיק פֿאַר מלכות.


שפיל פישערייַ הונגעריק מאָ אָנליין. שפּיל פֿאַר פֿרייַ\nשפיל פישערייַ הונגעריק מאָ\nשפּיל די שפּיל פישערייַ הונגעריק מאָ אָנליין:\nשפיל באַשרייַבונג פישערייַ הונגעריק מאָ\nצי איר ווי ייַז פישערייַ, און איר זענט אָפֿט אויסדערוויילט אויף די ייַז צו גיין פישערייַ? דעמאָלט איר קענען לייכט העלפן אַ הונגעריק ביסל בער מיט אַ פישערייַ רוט שעפּן און לאַגער פיש. נידעריקער ודילאָ אין די לאָך, אויב איר זען אַז די פיש זייַן אונטער עס. פּרובירן צו קעסיידער צושטעלן די בער פיש, אַנדערש עס וועט זייַן זייער הונגעריק און איר וועט פאַרלירן.. שפּיל די שפּיל פישערייַ הונגעריק מאָ אָנליין.\nטעכניש טשאַראַקטעריסטיקס פון די שפּיל פישערייַ הונגעריק מאָ\nשפיל פישערייַ הונגעריק מאָ צוגעגעבן: 29.09.2013\nגאַמעס ווי די שפּיל פישערייַ הונגעריק מאָ\nדאַונלאָוד שפּיל פישערייַ הונגעריק מאָ\nימבעד די שפּיל פישערייַ הונגעריק מאָ אויף דיין וועבזייַטל:\nצו אַרייַנלייגן די שפּיל פישערייַ הונגעריק מאָ אויף דיין וועבזייַטל, קאָפּיע די קאָד און פּאַפּ אין די HTML קאָד פון דיין פּלאַץ. אויך, אויב איר ווי די שפּיל פישערייַ הונגעריק מאָ, קאָפּיע און שיקן די לינק צו אַ פרייַנד אָדער אַלע אייער פריינט, טיילן דעם שפּיל מיט די וועלט!\nמיט די שפּיל פישערייַ הונגעריק מאָ, אויך געשפילט אין די שפּיל:


תגובהדורך מר. גרין » מאנטאג אפריל 07, 2014 11:51 am\nמיט גרויס פרייד טוהן די אידישע ליינערס אויפנעמען די בשורה מיטן עפענונג פונעם נייעם אידישע מאגעזין "מאמענט"\nלעצט פאראכטן דורך מר. גרין אום מיטוואך אפריל 09, 2014 12:43 am, מאל פאראכטן געווארן 1 סך הכל.\nתגובהדורך אַבּערוואַס » מאנטאג אפריל 07, 2014 11:53 am\nאיז דאס די אויסגאבע וואס איז אויסגעשמועסט געווארן דא אויפן וועלטל?\nתגובהדורך מר. גרין » מאנטאג אפריל 07, 2014 11:55 am\nמהאט געהאט גערעדט פון א צייטונג וואס וואו ערשיינט וועט עס ווערן אפגעשטיפט אויף א קומענדיגע געלעגענהייט.\nאצינד רעדט מען פון א "מאגעזין" א שטייגער וואו אלע ענגלישע מאגעזינען\nתגובהדורך ק.נ.א. וועטער » מאנטאג אפריל 07, 2014 11:56 am\nדי ווערטער "אויג פארכאפענדע" קלעבט עפעס נישט דא, ס'קומט ענדערש "נאבעלע געדאנקען" עפעס אזעלכע ווערטער.\nאריין אין שפראך אשכול.\nלעצט פאראכטן דורך ק.נ.א. וועטער אום מאנטאג אפריל 07, 2014 11:56 am, מאל פאראכטן געווארן 1 סך הכל.\nתגובהדורך צייטליך » מאנטאג אפריל 07, 2014 11:56 am\nאיך בין פרייליך ביז גאר (עיין ערך "מיט גרויס פרייד" וכדו') אבער אויב מעגליך אז שטיקל באריכט דערוועגן.\nתגובהדורך מר. גרין » מאנטאג אפריל 07, 2014 12:00 pm\nוואס האלט דער עולם אויפן נאמען?\nוועט עס ווערן אויפגעפיקט ביים עולם?\nמיין שפעקילאציע נעמט זיך פונעם פאקט אז אלע אנדערע מאגעזינען זענען מער פשוטע נעמען, א שטייגער וואו שטערן, בלאט, יוד, משפחה עמי משא"כ מאמענט איז נישט עפעס אזא באניצטע ווארט.\nתגובהדורך צייטליך » מאנטאג אפריל 07, 2014 12:01 pm\nמר. גרין האט געשריבן: וואס האלט דער עולם אויפן נאמען?\nדיר קוקט אויס "עמי" ווי א שטארק באנוצטע ווארט? עס האט זעראו מיטן נאמען. עס האט מיטן אינהאלט.\nתגובהדורך מר. גרין » מאנטאג אפריל 07, 2014 12:05 pm\nביזט גערעכט אבער עס איז זייער א פלעקסיבעל נאמען און ס'זאגט זיך זייער גרונג\nדי האלטסט אז א צייטונג קען הייסן "פרשנדתא" און ווערן אויפגעפיקט?\nתגובהדורך אַבּערוואַס » מאנטאג אפריל 07, 2014 12:19 pm\nהונדערט פראצענט! ווען די גארבעדזש טראק קומט 'פיקט' ער אלעס אויף, נישט קיין חילוק וויאזוי ס'הייסט!\nתגובהדורך green sunday » מאנטאג אפריל 07, 2014 12:21 pm\nאַבּערוואַס האט געשריבן: הונדערט פראצענט! ווען די גארבעדזש טראק קומט 'פיקט' ער אלעס אויף, נישט קיין חילוק וויאזוי ס'הייסט!\nתגובהדורך מר. גרין » מאנטאג אפריל 07, 2014 12:24 pm\nתגובהדורך מי חכם » מאנטאג אפריל 07, 2014 12:39 pm\nזיי קענען האבן לעגאלע אישו'ס אויך מיטן נאמען. עס איז דא א סעקולערע אידישע וועב צייטונג מיטן זעלבן נאמען.\nתגובהדורך מחותן » מאנטאג אפריל 07, 2014 12:42 pm\nמר. גרין, איידער איר גייט אריין אין די סוגיא פארוואס יענער איז נישט גוט און גייט נישט מצליח זיין ביטע שרייבט ארויס קלאר וואס עס זענענן אייער אינטערעסן אין דעם פעלד כדי מען זאל וויסען אנצינעמען אייערע תגובות בהתאם מיט אייערע אינטערעסן.\nתגובהדורך מילכיגער » מאנטאג אפריל 07, 2014 1:11 pm\nמחותן האט געשריבן: מר. גרין, איידער איר גייט אריין אין די סוגיא פארוואס יענער איז נישט גוט און גייט נישט מצליח זיין ביטע שרייבט ארויס קלאר וואס עס זענענן אייער אינטערעסן אין דעם פעלד כדי מען זאל וויסען אנצינעמען אייערע תגובות בהתאם מיט אייערע אינטערעסן.\nאיך מיין ס'איז גאנץ קלאר ביז יעצט אויך...\nתגובהדורך אַבּערוואַס » מאנטאג אפריל 07, 2014 1:15 pm\nיאפ, איי עגרי מיט מר. מילכי!\nתגובהדורך למעלה משבעים » מאנטאג אפריל 07, 2014 1:21 pm\nאין מאנטריאל קומט ארויס א צייטונג וואס הייסט "דער מאמענט"...\nתגובהדורך דעפרעסט » מאנטאג אפריל 07, 2014 2:16 pm\nסתם אגב, יולי קרויס פון YHK האט זילטש מיט תהלים כולל, דאס איז זיין קאזין מיטן זעלבן נאמען פון קרית יואל וואס פירט אן די גאנצען פי אר פון תהלים כולל. כהאב שוין אסאך געזען מענשטן מישן ארום מיט דעם.\nתגובהדורך זאל ער קומען » מאנטאג אפריל 07, 2014 2:22 pm\nאיך מיין איר האט א טעות.\nעס איז זיין קאזען אבער עס שטייט קלאר אויף די צעטלעך אז עס איז YHK מארקעטינג.\nדי כולל איז טאקע דוד המלך'ס... כ'מיין זיין קאזענס אבער די מארקעטינג און מופתים\nזאל ער מצליח זיין.\nתגובהדורך והמבין יבין » מאנטאג אפריל 07, 2014 2:41 pm\nזאל ער קומען האט געשריבן: איך מיין איר האט א טעות.\nוואס קאסט א מופת ?\nתגובהדורך דעפרעסט » מאנטאג אפריל 07, 2014 2:50 pm\nדי מארקעטינג און מופתים איז זיין קאזין, ער איז דער דעזיינער.\nתגובהדורך משה קארנפעלד » מאנטאג אפריל 07, 2014 2:59 pm\nנאמען, אויסשטעל, קאלירן און וואטעווער איז נישט מער ווי א טפל. מעגליך א וויכטיגע טפל, אבער פארט א טפל.\nוואס איז דען שייך יעצט צו דיסקוסירן אויב עס וועט זיך איינגעבן.\nאויב וועט עס זיין א תוכן'דיג וועט עס גיין, און אז נישט וועט פארשלאפן עס אפנעמען מיט זיי גארבידזש טראק.\nתגובהדורך אסותא » מאנטאג אפריל 07, 2014 3:45 pm\nזייער גרעפיקס אויף זייער עד ענדלט זייער אריין אינם 'משפחה' סטיל, און ווי עס זעט אויס פראבירן זיי צו גיין אין זייער ריכטונג. לענ''ד קען עס גראדע מצליח זיין, זיי דארפן נאר זיכער מאכן אז זיי קענען נישט נאר האבן משפחה'ס סטיל חומר, נאר אויך זייער הויכן סטיל אין שרייבן און ליטעראטור. וואס דאס איז זייער עיקר כח.\nאון לגבי די נאמען. עס דארף נישט זיין קיין אפהאלט. מענטשן ווערן שנעל צוגעוואוינט, און 'מאמענט' וועט זיין א באנוצטע ווארט וואס מיינט די צייטונג 'מאמענט'. און עס איז זיכער גרינגער צו זאגן ווי די ווארט משפחה וואס האט דריי סילעבולס און נישט נאר צוויי. נאר משפחה איז אייבוג געווען א באנוצטע ווארט, און מאמענט דארף נאך ווערן...\nאון צו מי חכם: אגב, עס איז דאכט זיך געווען אמאל א משכילישע צייטונג מיטן נאמען מאמענט, און די סעקולארע סייט איז איז ווי זייער ממלא מקום.\nתגובהדורך מנוחה ושמחה » מאנטאג אפריל 07, 2014 4:49 pm\nלמעשה, גלייך איך זייער געוויסע ארטיקלען וואס זיי האבן שוין אין דער בליק, היינט צוטאגס.\nאון לגבי זייער חשבונות מיט אנדערע, זענען זיי פונקט ווי אלע אנדערע פיקטשער אויסגאבעס. נאר זיי האבן געקליבן די צד וואס מאכט זיך מער צוטוהן, און גיבן זיך אפ מיט פארווארפן. אנדערש ווי די חצירות וואס די וואך און נאך דעקן, זיי האבן פשוט א שווערערע פעלד.\nתגובהדורך דע מה שתשיב » מאנטאג אפריל 07, 2014 5:47 pm\nמאמענט האט צוויי פעלערן: איינס איז די צוויי די זעלבע אותיות אינעם ווארט: מ' און מ', און נאכאיינס זענען די צוויי אריינגעכאפטע אותיות צום סוף: נט.\nדער נאמען האט זיכער א שטארקע שייכות, און מאכט אסאך אויס - לעניות דעתי. אבער נאכאלץ קען א צייטונג/מאגאזין שטארק אויפפיקן אפילו דער נאמען קלינגט נישט אזוי קנאקעדיג.\nאבער נאכאמאל: דער נאמען מיינט אסאך. טראכט פון אזעלכע אידן וועלכע קויפן נישט געווענליך קיינע צייטונגען, און זאגן פאר די קינדער: קויף מיר איין צייטונג?\nתגובהדורך מר. גרין » מאנטאג אפריל 07, 2014 8:09 pm\nנישט קיין שום פערזענליכע אינטערעסע דערון\nא "נוגע בדבר" קענסטו מיך יא רופען, ווייל איך האב זייער ליב צו ליינען און אטעמאטיש פלאן איך עס צו קויפן.\nבאנוצערס וואס דרייען זיך דא: נאך איינער, פאראויס, פארקלערטער און 4 געסט


ווי צו שטעלן די Xiaomi Mi Band 3 אין שפּאַניש אַנדראָידסיס\nFrancisco Ruiz | | אנדערע דעוויסעס, אַנדרויד טשיץ, טוטאָריאַלס, קסיאַאָמי\nקיין פּראָדוקטן געפֿונען. און איר האָט שוין לינקס נאַריש צו זען אַז עס איז בלויז בנימצא אין כינעזיש שפּראַך, לפּחות אַפישאַלי און ביז זיי קאַטער די אינטערנאציאנאלע פירמוואַרע דאָרט פֿאַר די חודש פון סעפטעמבער פון דעם יאָר. מיר וועלן לערנען איר ווי צו שטעלן די Xiaomi Mi Band 3 אין שפּאַניש.\nאין דעם ווידעא אַז איך לאָזן איר עמבעדיד אין די זעלבע פּאָסטן, איך וועל ווייַזן איר די פּשוט וועג צו שטעלן די Xiaomi Mi Band 3 אין שפּאַניש, אַזוי מיר קענען הנאה און פֿאַרשטיין אַלע די פאַנגקשאַנאַליטי אַז די נייַע בראַסלעט פון גשמיות אַקטיוויטעטן פון די פאָלקס כינעזיש סאָרט אָפפערס אונדז. אין אַדישאַן צו דערקלערן אַלע שריט דורך שריט דורך שריט, איר קענט אויך געפֿינען די נויטיק אַפּלאַקיישאַן צו באַקומען שטעלן די Xiaomi Mi Band 3 אין שפּאַניש אין אַ ביסל מינוט.\nאין דעם ווידעא אַז איך האָבן לינקס איר אין די אָנהייב פון דעם פּאָסטן, איך דערקלערן דעם פּראָצעס צו נאָכפאָלגן שריט פֿאַר שריט, אַ פּראָצעס וואָס איז לימיטעד צו נאָכפאָלגן די טריט וואָס איך לאָזן איר ונטער:\nמיר גיין צו דער באַאַמטער Mi Fit אַפּלאַקיישאַן און פֿון די אָפּציע מייַן פּראָפיל / מי באַנד 3 מיר גיין צו די דנאָ פון דעם עקראַן, אין די דנאָ פון אַלץ און מיר אַנלינק די Xiaomi Mi Band 3.\nמיר אראפקאפיע דעם מאַדאַפייד אַפּק פון די לעצטע ווערסיע פון Xiaomi Mi Fit.\nפון די סעטטינגס פון אונדזער אַנדרויד מיר געבן די אָפּציע צו קענען ינסטאַלירן אַפּפּס פֿון אומבאַקאַנט קוואלן.\nמיר ינסטאַלירן די ביז אַהער דאַונלאָודיד אַפּק און קלאָץ אין מיט אונדזער Xiaomi חשבון.\nמיר זוכן און מיר פֿאַרבינדן די Xiaomi Mi Band 3.\nדאָס איז גענוג אַז אַמאָל די Xiaomi Mi Band 3 איז לינגקט, דאָס באַקומען אַ פירמוואַרע דערהייַנטיקן וואָס וועט שטעלן די Xiaomi Mi Band 3 אין שפּאַניש. דעם שוין געטראפן ווען Xiaomi באפרייט אַ פירמוואַרע צו סאָלווע די פּראָבלעם אַז די מי באַנד 2 קען נישט פאַרבינדןאַזוי עס איז אַ ענין פון צייט ביז מיר האָבן אַ דערהייַנטיקן צו שטעלן עס אין שפּאַניש.\nבשעת דער פּראָצעס פון דאַונלאָודינג און ינסטאַלירונג פון די נייַ פירמוואַרע אין שפּאַניש פֿאַר די Mi Band 3, עס איז זעלבסטשטענדיק די בראַסלעט מוזן בלייַבן נאָענט צו די סמאַרטפאָנע ווו איר אינסטאַלירן די Mi Fit אַפּ און צו וואָס עס איז פארבונדן.\nדאָס איז אַ פירמוואַרע דערהייַנטיקן פּראָצעס וואָס גאָר נישט נעמען צוויי מינוט. פּראָצעס, וואָס אין די סוף און ווי דורך מאַגיש, די Xiaomi Mi Band 3 וועט שטעלן אונדז אין שפּאַניש.\nגאַנץ וועג צו אַרטיקל: אַנדראָידסיס » טוטאָריאַלס » ווי צו שטעלן די Xiaomi Mi Band 3 אין שפּאַניש\nדאַנקען דיר זייער פיל, איך וואַרטן פֿאַר דעם אָנקומען, איך געדאַנק צו נוצן עס אין כינעזיש, אָבער איך זען אַז עס איז נישט דאַמידזשד. איך וועט פּרובירן צו טאָן דאָס. דאַנקען פֿאַר די אַרייַנשרייַב\nאיך בין נישט דערהייַנטיקט מיט די סטעפּס פון דיין ווידעא אָדער מיט דער באַאַמטער אַפּ. וואָס טאָן איך טאָן?\nדזשאָסעפּ וואַללס דאָס\nדיין אַרטיקל איז זייער נוציק צו מיר, אָבער איך האָבן אַ פּראָבלעם; ווען איך פּרוּווט צו פאַרבינדן די בראַסלעט צו די רירעוודיק, ווען עס דיטעקט עס, עס פרעגט מיר צו אַרייַן די נומער פון די בראַסלעט (4 דידזשאַץ) און דאָרט איך באַקומען סטאַק ווייַל איך טאָן ניט האָבן דעם נומער:\nקענען איר זאָגן מיר ווי אַזוי איך קען טאָן דאָס?\nאיך דערוואַרטן דיין נייַעס.\nענטפער צו Josep Valls\nגוט נאָכמיטאָג מיין פּראָבלעם איז די פאלגענדע הייַנט בייַ נאַכט, מיין בלועטאָאָטה איז ניטאָ ווען איך סליפּינג, איך געפרוווט צו לייגן עס, אָבער איך טאָן ניט וויסן וואָס איך פאַרפירן אַז עס איז געווען שטעלן אויף ענגליש ... האט אַ לייזונג\nOscar ortiz דאָס\nגוטע נאַכט, איך האָבן נאָכפאָלגן דיין טריט, אָבער אַמאָל איך עפֿענען די אַפּלאַקיישאַן אַז איר שיקן אונדז אין דעם לינק, דאָס קען נישט לאָזן מיר אַרייַן, איך האָבן געפרוווט פאַסעבאָאָק, Google און מיין חשבון, אָבער איך באַקומען אַ טעות אין אַלע פון זיי. זיי וואָלט זיין זייער ליב אויב איר קען העלפֿן מיר ווייַל איך האָבן די כינעזיש ווערסיע פון מיין באַנד וואָס איך געקויפט פֿאַר מיין מוטער און זי קען נישט נוצן עס אין כינעזיש.\nענטפער צו Oscar Ortiz


אינטערנאציאנאלע דאטע ליניע – װיקיפּעדיע\nאינטערנאציאנאלע דאטע ליניע\nקו התאריך אדער אינטערנאציאנאלע דאטע ליניע איז אן אויסגעמאלענע ליניע אויף דער וועלט מאפע וועלכע טיילט אפ די וועלט צו קענען אויספארמירן א 24 שטונדן צייט זאנע.\nוויבאלד די וועלט דרייט זיך טעגלעך קומט אויס אז עס וועט זיין ליכטיג און טונקל אויף צוויי אנדערע זייטן פון דער וועלט אין דער זעלבער צייט.\nמיט בערך 500 יאר צוריק איז א שפאנישער עקספלארער מיטן נאמען 'מעגאלין' געווען דער ערשטער וועלכער האט באוויזן ארומצוקרייזן די וועלט מיט א שיף גייענדיג מערב פון אייראפע און צוריק צו מזרח. ער האט פארמאגט א גרופע פון 250 מענער פון וועלכע נאר 18 זענען צוריק געקומען לעבעדיגערהייט ביי די ענדע פון זיין רייזע. ער איז אויך געשטארבן אין די לעצטע טעג פון די רייזע און די איבערלעבער האבן דעגרייכט אן אינזל נעבן שפאניע.\nאנקומענדיג אויפ'ן אינזל האבן זיי זיך דערזען אז די איינוואוינער פון דעם אינזל זענען א טאג גערוקט אויף פאראויס ווי זיי. וויסנדיג אז זייער חשבון איז קראנט איז דאס געווען זייער אינטרעסאנט פאר זיי און מען האט דאס אפגעשיקט צו וויסנשאפטלער צו דערגיין פארוואס דאס איז אזוי.\nפארשטייט זיך אז איינמאל מען ווייסט פון דעם אינטערנאציאנאלן דעיט ליניע (אדער קו התאריך אויף עברית) איז דאס זייער פארשטענדליך.\nדי מאפע איז איינגעטיילט צו 24 צייט זאנעס יעדע גערוקט מיט א שטונדע. די זאנעס לויפן פון צפון צו דרום און זענען ברייטער אין צענטער פון דער וועלט (טראפיקל לענדער) און שמעלער ביי די שפיצן. די צייט זאנעס זענען באשטימט אין אלע לענדער אזוי אז די צייטן זאלן שטימען צו יעדן.\nערגעץ מוז זיך די זאנעס אנהייבן און ענדיגן ווייל זינט די וועלט איז רינדיג וועט מען צוריק קומען צו דעם זעלבן ארט ווען מען ענדיגט 24 זאנעס. דער ארט איז באשטימט געווארן אינעם פאציפישן אקעאן. קומט אויס אז ווען איינער פארט אדורך דעם ליניע גייענדיג צו מערב דארף ער צולייגן א טאג און פארקערט דארף ער אראפנעמען א טאג. אויב נישט וועט ער זיין גערוקט מיט א טאג פון אלע אנדערע מענטשן אין די שטאַט וואו ער וועט אנקומען.\nדי ליניע איז נישט אינגאנצן גלייך ווייל עס וואלט אויסגעקומען אז עס וואלט געברויכט דורכשניידן יבשה און דאס וואלט געווען א פראבלעם ווייל מענטשן פון די זעלבע שטאט וואלטן עפעקטירט געווארן פון דעם ליניע און וואלטן געהאלטן צוויי אנדערע טעג. דערפאר האט מען אויסגעקרויזט די יבשה אויף די עטליכע פלעצער.\nדי ליניע קרויזט אויס די עק פון רוסלאנד און דערנאך די אינזלן מזרח פון אויסטראליע און ניו זילאנד.\nדער אידישער קו התאריך[רעדאַקטירן | רעדאַקטירן קוואַלטעקסט]\nעס איז דא א גרויסע מחלוקה ביי די פוסקים, וויאזוי מען רעכנט דעם קו התאריך לויט די הלכה. די ערשטע מאל ווען די שאלה איז געווען נוגע למעשה איז געווען ביי די צווייטע וועלט מלחמה ווען ישיבה בחורים האבן זיך דארט אויפגעהאלטן און זיי האבן נישט געוואוסט ווען צו האלטן יום כיפור האט מען אנגעפרעגט קיין ארץ ישראל צום חזון איש וועלכער האט געשיקט זיין פסק אבער אנדערע האבן נישט מסכים געווען מיט אים.\nאויב מען פארט אדורך דעם קו התאריך מאכט דאס פראבלעמען אין הלכה, ווייל מען פארלירט אדער געווינט א טאג, און דאס איז נוגע ביי תפילין, ספירת העומר, ז' נקיים, וכדומה.\nגענומען פֿון "https://yi.wikipedia.org/w/index.php?title=אינטערנאציאנאלע_דאטע_ליניע&oldid=465360"\nדער בלאט איז לעצט געווארן רעדאקטירט 21:39, 20 מערץ 2013.


גאָלדמאַן קאַסינאָ | סלאָץ אָנליין פֿאַר | יקסייטינג 25% געלט צוריק\nהיים » גאָלדמאַן קאַסינאָ | סלאָץ אָנליין פֿאַר | £ 1,000 באַגריסונג באָנוס\nגאָלדמאַן קאַסינאָ אָנליין מאָביל סלאָץ באָנוסעס! Casino Online & Mobile Review 2017\nגאָלדמאַן קאַסינאָ אָנליין מאָביל סלאָץ באָנוסעס!\nגאָלדמאַן קאַסינאָ - 100% אַוועקלייגן באַגריסונג באָנוס אַרויף צו £ 1000\nאַנטדעקן דער בעסטער גאָלדמאַן קאַסינאָ אָנליין פֿאַר סלאָץ באָנוס גאַמעס & פּראָמאָטיאָנס! אַרויף צו £ 1000 פּאָטער ניו קאַסינאָ באָנוס גאַמעס – גאָלדמאַן קאַסינאָ- Keep What… מער\nגאָלדמאַן קאַסינאָ אָנליין מאָביל סלאָץ באָנוסעס! Overview\nבליצפּאָסט, Live Chat, לעבן קאַסינאָ\nCredit/Debit Cards, iDeal, נעטעללער, באַצאָלן דורך טעלעפאָנירן, PaySafeCard, סקרילל, טרוסטלי\nBank Account Transfers, Postal Cheque, ווירע פֿאַרוואַנדלער\nאַנטדעקן דער בעסטער גאָלדמאַן קאַסינאָ אָנליין פֿאַר סלאָץ באָנוס גאַמעס & פּראָמאָטיאָנס!\nאַרויף צו £ 1000 פּאָטער\nניו קאַסינאָ באָנוס גאַמעס – גאָלדמאַן קאַסינאָ- האַלטן וואָס איר געווינען מיט Expresscasino.co.uk\nתאריך די ווינערז איצט & ומדריי דיין גליק צו געווינען גרויס! – יקסייטינג 25% געלט צוריק\nטרעפן גאָלדמאַן קאַסינאָ, איינער פון די בעסטער וק קאַסינאָס פאַוואָרעד דורך גאַמבלערז אין יעדער טייל פון די וועלט. דעם קאַסינאָ סטייז עפענען איבער די יאָר און Offers אַמייזינג דזשאַקפּאַט פּייאַוץ. דעם קאַסינאָ איז אַפּערייטאַד און לייסאַנסט דורך די פּראָגרעסספּלייַ, באגרענעצט און רובֿ פון זייער גאַמעס האָבן שוין דיזיינד דורך באַרימט ווייכווארג פּראַוויידערז ווי מיקראָגאַמינג, נעקסטגען און נעטענט. סיגנופּ פֿאַר פּאָטער & שפּילן גרויס שפּעלטל גאַמעס פֿאַר פאַקטיש געלט פּרייזאַז!\nהנאה סטרעסס-Free סלאָץ און קאַסינאָ גאַמעס בלויז אין גאָלדמאַן קאַסינאָ – רעגיסטרירן איצט\nדעם קאַסינאָ Offers אַ ריזיק פאַרשיידנקייַט פון שפּעלטל גאַמעס צו שפּילן. קלאַסיש גאַמעס ווי בלאַקקדזשאַקק און לאָטאָ זענען בנימצא צוזאמען מיט אָריגינעל סלאַץ ווי גאַנז ען 'ראָסעס און שפּיל of Thrones. רוב פון די דזשאַקפּאַט גאַמעס זענען באגלייט דורך טרינקגעלט און פֿירלייגן וואָס זענען זייער נוצלעך פֿאַר די פּלייינג פֿאַר די ערשטער מאָל אלץ.\nדאס פאַקטיש געלט קאַסינאָ איז באקאנט צו צושטעלן די בעסטער שפּעלטל פּייאַוץ. רעגולער תקליטור געווינען אַרויף צו £ 200 000 יעדן טאג!\nתקליטור קענען באַקומען אַרויף צו £ 1,000 אַוועקלייגן גלייַכן קאַסינאָ און סלאָץ באָנוס אין 3 גרינג סטאַגעס.\nשפּיל דער בעסטער סלאָץ גאַמעס און אַוועקלייגן באָנוס Offers\nרעגולער מיטגלידער וועט אָפֿט באַקומען באָנוסעס און פּערמאָושאַנז. דעם קאַסינאָ Offers פילע אנדערע פּערמאָושאַנז צו האַלטן דיין Gameplay יקסייטינג :\nתקליטור דאַרפֿן צו אָפּלאָדירן די אַפּ צו אָנהייב פּלייינג פֿאַר פּאָטער. דעם קאַסינאָ איז בנימצא אויף קיין דעוויסעס כולל דעסקטאַפּ, טאַבלעץ, יאָס און אַנדרויד Smartphones. אין דער צייַט פון שרייבן, דעם קאַסינאָ Offers אַ גאַנץ דזשאַקפּאַט פון £ 11,924,601.20.\nוק ס שפּיץ קוואַליטעט קאַסינאָ Benefits מיט גאָלדמאַן אָנליין סלאָץ\nגאָלדמאַן קאַסינאָ Offers אַ 24/7 קונה דינסט פֿאַר קיין ינקוועריז. עס איז מעגלעך צו דערגרייכן זיי דורך טעלעפאָנירן, בליצפּאָסט אָדער לעבן שמועסן.\nדאַפּאַזיטינג געלט איז שנעל, גרינג און זיכער. גאָלדמאַן קאַסינאָ אַקסעפּץ פילע צאָלונג מעטהאָדס סיקיורד דורך די לעצט ססל ענקריפּשאַן פּראָטאָקאָל. זיי אַרייַננעמען :\nלייענען מער וועגן קאַסינאָ און סלאָץ באַצאָלן דורך טעלעפאָנירן רעכענונג SMS גאַמעס דאָ.\nוק ס בעסט ווינינג עקספּעריענסע אין אָנליין גאָלדמאַן קאַסינאָ!\nאייל זיך צו! דעם קאַסינאָ האט שוין געמאכט פילע תקליטור מיליאָנער, אפֿשר איר זענען ווייַטער? סיגנופּ פֿאַר פּאָטער איצט & באָאָסט אייער גיכער!\nגאָלדמאַן טעלעפאָנירן קאַסינאָ בלאַט באָנוס טיש אונטן!\nא גאָלדמאַן קאַסינאָ בלאָג פֿאַר Expresscasino.co.uk האַלטן וואָס איר געווינען!.\nגאַנץ גאָלד קאַסינאָ | 100% ברוכים הבאים באָנוס אַרויף צו £ 200…


נייעס און אנטוויקלונגען בנוגע ספעיס און העכערע רוימען - בלאט 24 - אידישע וועלט פארומס\nתגובהדורך זאכליך » מיטוואך יולי 12, 2017 3:23 pm\nזאכליך האט געשריבן: נאך די יעצטיגע מיסיע גייט ספעיס-x איבערמאכן די ארויפשיס פלאטפארמע 39a עס צו מאכן גרייט פאר די לאנג ערווארטעטע פאלקאן-העווי ראקעט. פאלקאן-העווי ראקעט איז א צוזאמשטעל פון 3 סטעידזש-1 פאלקאן-9 ראקעטעס, און ס'גייט זיין די מאכטפולסטע ראקעט וואס איז יעצט אין באנוץ.\nדי אפגרעידס אויף פעד 39a גייט מיטן פולן טעמפא, צו קענען ארויפשיסן די מאכטפולע פאלקאן-העווי ראקעט.\nצו פארשטיין די מאכט דארף מען וויסן וויפל יעדע ראקעט קען טראגן. (אלע נומערן פון וואג זענען אין פונט צו LEO נידעריגע ערד ארביט, ווי העכער מ'גייט אלס מער ברענשטאף ווערט פארנוצט ממילא בלייבט ווייניגער פלאץ פאר קארגא.)\nדי פאלקאן-9 קען טראגן א מאקסימום פון 22,800 פונט\nדי דעלטא 4 ראקעט פון ULA קען טראגן 14 טויזנט פונט, און די דעלטא 4 העווי קען טראגן דאפעלט.\nדי אטלאס 5 ראקעט אויך פון ULA קען טראגן 20 טויזנט פונט.\nדי אייראפעישע אריאן 5 ראקעט קען טראגן 21 טויזנט פונט\nדי כינעזע מארטש 5 ראקעט קען טראגן 25 טויזנט פונט (די לעצטע מיסיע איז דורכגעפאלן )\nדי רוסישע סויאז ראקעט קען טראגן 9 טויזנט פונט.\nדי פאלקאן-העווי אנטשפרעכט צו קענען טראגן 63,800 פונט.\nתגובהדורך בן מהללאל » מיטוואך יולי 12, 2017 3:27 pm\nחלהדעקל האט געשריבן: שכח זאכליך פאר דיינע הערליכע באריכטן.\nסתם פאר אינטערעסאנטקייט אויב דו האסט געדולד מסביר צו זיין, פון ווי נעמען זיי אז די ציקלאן גייט שוין אן 187 יאר? וויפיל יאר האלטן שוין סייענטיסטן די אויג אויף דעם שטורעם?\nזאכליך האט געשריבן: מן הסתם האט מען עס די ערשטע מאל באמערקט 187 יאר צוריק.\nפארשער פאר 350 יאר צוריק רעדן שוין ארום פון א שטורעם אויף יופיטער (צדק!!!), אבער פון די דיסקריפציע זעהט אויס אז זיי רעדן פון א צווייטע שטורעם אויף דרום זייט פונעם פלאנעט. דער ערשטער וואס רעדט בפירוש פון דעם באקאנטן שטורעם (וועלכער רופט זיך אין אידיש "גרויסן רויטן פלעק"!!!) איז געווען פאר 187 יאר צוריק.\nזעה https://he.wikipedia.org/wiki/%D7%94%D7 ... 7.99.D7.9D\nתגובהדורך חלהדעקל » מיטוואך יולי 12, 2017 3:37 pm\nשכח הרב מהללאל! זייער אינטערעסאנט,\nתגובהדורך זאכליך » דאנארשטאג יולי 13, 2017 8:26 pm\nזאכליך האט געשריבן: כינע האט געליטן א דורכפאל. זיי האבן ארויפגעשאסן א קאמוניקאציע סעטעלייט אבער ס'איז נישט אנגעקומען צו די ריכטיגע ארביט.\nס' האט געדארפט זיין ביי 22 טויזנט מייל הויעך, אבער ס'איז נאר אנגעקומען צו 16 טויזנט מייל. מ' זיכט וואלונטירן צו גיין שטיפן די סעטעלייט די איבעריגע 6 טויזנט מייל.\nווי ס'איז יעצט איז עס גארנישט ווערט ווייל ס' דרייט זיך ארום די וועלט צו שנעל.\nדי כינעזער געבן איבער אז די סעטעלייט איז ענדליך אנגעקומען צו איר באשטימטע ארביט.\nאין אנדערע נייעס גרייטן זיך די רוסן ארויפצושיסן א סויאז ראקעט מארגן פארטאגס מיט אזויפל ווי 73! סעטעלייטס דערויף.\nתגובהדורך זאכליך » דאנארשטאג יולי 27, 2017 9:46 pm\nנאך א וואקאציע פון 3 וואכן אן קיין ארויפשיס, גרייטן זיך די רוסן ארויפצושיקן א סויאז ראקעט מיט אסטראנאטן און קאסמאונאטן צו די אינטערנאציאנאלע ספעיס סטאנציע מארגן אינדערפרי.\nתגובהדורך זאכליך » פרייטאג יולי 28, 2017 9:24 am\nדי 3 פאסאדזשירן.\nPaolo Nespoli, Sergey Ryazanskiy and Randy Bresnik\n1501207196439616.jpg (62.83 KiB) געזעהן 1700 מאל\nתגובהדורך זאכליך » פרייטאג יולי 28, 2017 9:25 am\nThe Russian state commission gave the go earlier today for fueling of the Soyuz rocket with its supply of liquid oxygen and kerosene propellants. Liftoff remains set for 1141:12 GMT (11:41:12 a.m. EDT).\nתגובהדורך בילדער » פרייטאג יולי 28, 2017 1:47 pm\nנו? זיי זענען נאך אויף דעם וועלט?\nתגובהדורך זאכליך » פרייטאג יולי 28, 2017 2:05 pm\nניין, זיי זענען שוין נישט בעלמא הדין...\nפונקטליך 11:41:12 איז די ראקעט ארויפגעפלויגן און געציילטע מינוטן שפעטער זענען זיי שוין געווען אין ארביט.\nיעצט זענען זיי אויף א 6 שעה'איגע וועג זיך צוזאמען צוטרעפן מיט די אינטערנאציאנאלע ספעיס סטאנציע, דאס דארף ווערן געמאכט מיט א מורא'דיגע פונקטליכקייט, ווייל די דארפסט צוזאמען שטעלן 2 זאכן וואס פליען אויף א משונהדיגע ספיד.\nווען זיי קומען אן בערך 100 פיס פון די סטאנציע, שטרעקט מען אויס די ראבאטישע ארעם און ס'כאפט אן די ספעיס שיף, דערנאך שלעפט די ארעם די שיף צום סטאנציע ווי ס'ווערט באהאפטן צו א טיר ווי די אסטראנאטן קענען אריינקומען אין די סטאנציע.\nדי ספעיס שיף בלייבט דארט א גאנצן צייט כדי אין פאל פון נויט זאלן זיי האבן א וועג אהיים.\nתגובהדורך אלי' מקוה יוד » פרייטאג יולי 28, 2017 2:36 pm\nשאהן הענניטי האט געשריבן: Wowow\nאגב, די אינטערנאציאנאלע ספעיס סטאנציע ווערט לעצטענס געזעהן מער אפט אין מאנראו.\nתגובהדורך לאלתר לחיים » פרייטאג יולי 28, 2017 4:22 pm\nהאט עס שייכות צום נייעם Town of Palm tree ?\nתגובהדורך זאכליך » זונטאג אוגוסט 13, 2017 10:53 pm\nנאך 6 וואכן וואקאציע שיקט ספעיס-עקס ארויף מארגן מיטאג א סופליי מיסיע צו די אינטערנאציאנאלע ספעיס סטאנציע.\nצווישן די ליסטע פון די זאכן וואס ס'טראגט ארויף איז א נייע סופער קומפיוטער וואס קען מאכן א טריליאן קאלקולעישאנס אין איין סעקונדע, אפאר הונדערט מאל שנעלער ווי די עוורידזש קאמפיוטער.\nאויך גייט עס ארויפטראגן א נייע גאר סאפיטיקירטע קאזמיק כוואליע אבזערווירער. קאזמיק כוואליעס זענען סוב-אטאמיק ברעקלעך וואס פליען כמעט אזוי שנעל ווי די ספיד אף לייט, זיי קומען צופליען פון אזוי ווייט ווי די אנדערע עק ספעיס, און זענען זייער שעדליך.\nסייענטיסטן ווילן פארשטיין פון ווי ס'קומט אין וויאזוי ס'ווערט באשאפן, זיי גלייבן אז ווען א שטערן שיסט אויף, ווי זיי רופן דאס "סופערנאווע" פליט ברעקלעך פון די שטערן אויף אלע זייטן און דאס ברענגט די קאזמיק כוואליעס.\nתגובהדורך שאהן הענניטי » זונטאג אוגוסט 13, 2017 10:57 pm\nשכח פאר די כסדר'דיגע באריכטן.\nוואס הייסט שעדליך?\nתגובהדורך זאכליך » זונטאג אוגוסט 13, 2017 11:00 pm\nס'איז ראדיאקטיוו, אזוי ווי נוקלעארע ברוכווארק.\nתגובהדורך שאהן הענניטי » זונטאג אוגוסט 13, 2017 11:03 pm\nתגובהדורך זאכליך » זונטאג אוגוסט 13, 2017 11:43 pm\nאין געציילטע טעג ווערט אפגעצייכנט אן היסטארישע טאג, גאנצע 40 יאר פון ווען מ'האט ארויפגעשיקט די Voyager ספעיס שיפן!\nדי וואויעדזשאר טראגן א גרויסע באדייט ווייל זיי זענען די ווייטסטע מענטשליכע געמאכטע אבדזשעקט פון די ערד, און זיי ווערן ווייטער און ווייטער מיט יעדע סקונדע וואס גייט פארביי, און די עיקר חידוש איז אז נאך גאנצע 40 יאר זענען נאך ביידע אין דינסט אין שיקן צוריק וויכטיגע סייענטיפישע אינפארמאציע צו די ערד.\nVoyager 2 איז געווארן ארויסגעשאסן די ערשטע אום אויגוסט 20 1977, נאס"א האט זיך צוגעיאגט מיט די Voyager מיסיעס ווייל די פלאנעטן זענען געווען אויסגעלייגט אויף ספעציעלע וועג וואס האט געגעבן א שאנס פאר די שיפן צו באזוכן א גרויסע צאל פון זיי.\nVoyager 1 איז געווארן ארויסגעשאסן אפאר וואכן שפעטער אין סעפטעמבער, אבער האט גענומען א שנעלערע וועג ארויס און איז שוין יעצט כמעט 13 ביליאן מייל פון אונז, און ס'נעמט איבער 19 שעה פון מ'שיקט ארויס א מעסעדזש פון אונז ביז די כוואליע וואס פליט אויף די ספיד אף לייט קומט אן צו די ספעיס שיף.\nאין 1979 איז Voyager 1 אריבערגעפלויגן דזשופיטער און אביסל שפעטער איז זיין צווילינג Voyager 2 אויך אריבערגעפלויגן דזשופיטער. אין 1981 זענען זיי אריבערגעפלויגן סעטוראן, פון דארט איז Voyager 1 גלייך געגאנגען אויף א וועג ארויסצופליען פון די סאולער סיסטעם, אבער Voyager 2 איז ווייטער געגאנגען צו די פלאנעטן אורעיניוס און נעפֿטון, און פון דארט האט ער אויך גענומען דעם וועג צו פארלאזן די סאולער סיסטעם.\nאויפן וועג ארויס האט Voyager 1 גענומען א "פעמעלי בילד" פון אלע פלאנעטן, דאס איז געווען די לעצטע בילדער וואס ער האט געכאפט מיט זיין קאמערע, דערנאך איז די קאמערע געווארן פארלאשן צו שפארן עלעקטרישע פאוער.\n400px-Family_portrait_(Voyager_1).png (25.97 KiB) געזעהן 1384 מאל\nאין 2012 איז געווארן קאנפירמד אז די Voyager 1 האט פארלאזט די סאולער סיסטעם, און איז געווען די ערשטע מענטשליכע געבוי צו פארלאזן די סאולער סיסטעם און זיך געפינען אין אינטער-סטעלער ספעיס, דאס הייסט ספעיס צווישן די שטערנס.\n154735main_voyager-20060815b-browse.jpg (21.38 KiB) געזעהן 1376 מאל\nאויף ביידע פון די שיפן ליגט א גאלדענע דיסק אזויווי א סידי מיט אינפארמאציע פון די מענטשן אויף די ערד, מיטן חשבון אז אויב וועט די שיף אמאל אנקומען צו אן אנדערע פלאנעט מיט מענטשן זאלן זיי וויסן ווער ס'האט עס געשיקט און מ'זאל זיך קענען פארשטענדיגן. אויף די סידי ליגט באגריסונגען פאר די אומבאוויסטע פלאנעט איז "מיר מענטשן פון די ערד, זיכן די פרידן פון אנדערע פלאנעטן" וכו, אין 55 שפראכן, און אויך די קול פון חיות, נאטור און נאך.\nvoyagers_golden_record_1977.jpg (327.88 KiB) געזעהן 1376 מאל\nתגובהדורך אלי' מקוה יוד » זונטאג אוגוסט 13, 2017 11:50 pm\nזאכליך עס אלוועיס, מיר באלעקן זעך מיט דיינע באריכטן.\nאון אויפן לעצטן פאראגראף, קעניך זאגן איין ווארט, נעבעך!\nתגובהדורך וואוילע שעפעלע » מאנטאג אוגוסט 14, 2017 12:09 pm\nא פעמעלי בילד... זאכליך זיס עס אלוועיס\nווער זאגט די מענטשן אויף די אנדערע פלאנעטן האבן שוין סידיס? אפשר האלטן זיי נאך ביי טעיפס?..\nתגובהדורך שואלכענין » מאנטאג אוגוסט 14, 2017 2:33 pm\nלויט ווי טייל מענטשן האבן השערות, אז די יו.עף.אוי.'ס קומען מיט מענטשן פון אנדערע פלאנעטן, דאן זענען זיי פילפאכיג מער פארגעשריטן פון אונז.\nדי פראגע בלייבט נאך אלס, ווער זאגט אז זיי האבן סי.די.'ס? אפשר נוצן זיי די פארגעשריטענע כלעזטשינקאלאטקעס...?\nגיי ווייס, מיט א נאר טענה'ט מען זיך נישט...\nתגובהדורך מצב כללי » מאנטאג אוגוסט 14, 2017 2:44 pm\n13 ביליאן מייל איז זייער ווייט,\nווי ווייט זענען די ביליאנען שטערנס לאקעטעד?\nתגובהדורך זאכליך » מאנטאג אוגוסט 14, 2017 3:18 pm\nמצב כללי האט געשריבן: 13 ביליאן מייל איז זייער ווייט,\nדי נענטסטע שטערן איז 26 טריליאן מייל ווייט פון אונז!\nתגובהדורך קיסריה » מאנטאג אוגוסט 14, 2017 3:20 pm\nדי נאענטסטע שטערן צו אונזער וועלט'ל איז אומגעפער 4 ליכט-יאר נאענט צו אונז. דאס איז א קיימא לן פון בערך 21 טריליאן מייל. (איר האט גוט געליינט). דאס איז די נענסטע שטערן. וואס איז אין אונזער בעק-יארד.\nיעדע ליכט-יאר איז בערך 5.8 טריליאן מייל.\nדי ווייסטע שטערן איז איבער 13 ביליאן ליכט-יאר. 5.8 טריליאן X דרייצן ביליאן. דאס איז נאר וואס מיר זעעהן מיט די היינטיגע ווייסטע טעלעסקאפן. וואס ווייטער קען מען נישט זעהן. אבער ס'גייט עד אין שיעור וערך.\nזיי זעהן נאר א קליין חלק, נאר וויפיל מ'לאזט זיי פון הימל זעהן ודו"ק.\nתגובהדורך הר גריזים » מאנטאג אוגוסט 14, 2017 3:33 pm\nמה רבו מעשיך ה'! אזא מייסטערהאפטיגע בריאה.\nכולם בחכמה עשית! ספעציעל אונזער @זאכליך מיט וויפיל חכמה און קלוגשאפט ער צולייגט אונז דא אלעס אזוי קלאר!\nתגובהדורך הר גריזים » מאנטאג אוגוסט 14, 2017 3:41 pm\nאויב מעגליך אביסל צו באשרייבן איבער די סאולער סיסטעם, וואס איז אלץ אינקלודעט אין די סאולער סיסטעם? ווי ענדיגט זיך עס? וויאזוי מאכט מען אפ די גרעניצן פון א סיסטעם? פון וויפיל סיסטעם'ס ווייסט מען/קען מען זעהן?\n@קיסרי', ווי ווייט זענען די ווייטסטע פלאנעטן, אוירעניוס און נעפטון? און אויסער איז די 9 פלאנעטן מיט זייערע לבנות איז נישטא קיין שום ערענסטע שטערענס / גושיים ביז טריליאנען מיילן אוועק?\nתגובהדורך קיסריה » מאנטאג אוגוסט 14, 2017 3:58 pm\nהר גריזים האט געשריבן: אויב מעגליך אביסל צו באשרייבן איבער די סאולער סיסטעם, וואס איז אלץ אינקלודעט אין די סאולער סיסטעם? ווי ענדיגט זיך עס? וויאזוי מאכט מען אפ די גרעניצן פון א סיסטעם? פון וויפיל סיסטעם'ס ווייסט מען/קען מען זעהן?\n1) די פלאנעטן רעכנט מען אין AU (אסטראנאמיקל יוניטיס) יעדע AU איז 93 מיליאן מייל.\n2) די שטערנס, גאלעקסיען און די מאנסטער קוועיסערס רעכנט מען אין LY (ליכט יאר).\n3) דער סאלאר סיסטעם וואס אנהאלט די זון און די 9 פלאנעטן פארנעמען גאר א קליין שטח פון די מילקי-וועי גאלאקסיע - אפשר א ברעקל.\n4) ווייטער פון די 9 פלאנעטן ביז די נענסטע שטערן אין אונזער מילקי-וועי גאלאקסיע זענען פאראן ביליאנען אנדערע פלאנעטן, וועלכע ארביטן נישט די זון, און זענען נישט אינעם סאלאר סיסטעם.\n5) פון אונזער מילקי-וועי גאלאקסיע ביז די נענסטע אנדראמידע גאלאקסיע, איז פאראן א שטח אזוי גרויס ווי 2.5 מיליאן LY.\n6) אונזער זון SUN, איז א ריזיגער שטערן אין פראפורץ צו די ערד. אבער פיצל ווי א שטויב קעגן אונזער מילקי וועי גאלאקסיע. ניטאמאל א שטויב.\n7) אונזער ריזיגע מילקי וועי, וואס אטהאלט די זון, מיט ביליאנען שטערנס און פלאנעטן איז גאר קליינטשיגע גאלאקסיע פון בלויז 100 אלפים LY.\n8) ס'זענען פאראן אנדערע גאלאקסיעס גאר גאר ווייט אוועק, וועלכע זענען מיליאנען LY גרויס. קומט אויס אז אונזער מילקי-וועי איז א שטויב קעגן די אנדערע.\nמיר וועלן איבערגעבן דאס ווארט פאר הרב זאכליך. ער קען בעסער און מער פון מיר.


1 Netherlands Antillean Guilder צו USD\n1 ANG צו USD - Netherlands Antillean Guilder צו פאַרייניקטע שטאַטן דאָללאַר קראַנטקייַט קאַנווערטער\nאונדזער Netherlands Antillean Guilder צו פאַרייניקטע שטאַטן דאָללאַר קאַנווערטאָר איז אַרויף-צו-דאַטע מיט וועקסל רייץ פון 05.04.2020. אַרייַן קיין געגעבן סומע צו זיין קאָנווערטעד אין די קעסטל צו די לינקס פון Netherlands Antillean Guilder. ניצן די "סוואַפּ קעראַנסיז" -בוטטאָן צו מאַכן פאַרייניקטע שטאַטן דאָללאַר די פעליקייַט קראַנטקייַט. דריקט אויף פאַרייניקטע שטאַטן דאָללאַר אָדער Netherlands Antillean Guilder צו קאָנווערט צווישן וואָס קראַנטקייַט און אַלע די אנדערע קעראַנסיז.\nבייַט רייץ דערהייַנטיקט: 05.04.2020 11:55\n0,55981 USD ($)\n1 ANG = 0,559809 USD\n1,786324 ANG = 1 USD\nאיר האָט אויסגעקליבן די מקור קראַנטקייַט ANG און די ציל קראַנטקייַט פאַרייניקטע שטאַטן דאָללאַר מיט אַ סומע פון 1 ANG. איר קענט וועקסל רייץ אין די צוויי רשימות פֿאַר מער ווי 160 אינטערנאַציאָנאַלע קעראַנסיז. די וועקסל רייץ זענען דערהייַנטיקט מיט רעגולער ינטערוואַלז און דערלאנגט אין טאַבולאַר פאָרעם פֿאַר געוויינטלעך אַמאַונץ. איר קענט אויך זען די היסטארישע וועקסל רייץ פון אנדערע וויזאַטערז.\nƒ 500 $ 279.90\nANG צו BRLANG צו CHFANG צו CNYANG צו GBPANG צו IDRANG צו JPYANG צו KRWANG צו NZDANG צו RUBANG צו VND